Lelaki warga emas hilang ketika daki gunung
Oleh MOHAMAD FAIZAL HASHIM

18 April 2023, 6:31 pm
KULAI – Seorang warga emas lelaki dilaporkan hilang di kawasan mendaki gunung berdekatan Taman Gemilang, di sini semalam.
Ketua Polis Daerah Kulai, Superintendan Tok Beng Yeow berkata, pihaknya menerima panggilan telefon daripada pihak Bomba Daerah Kulai pada pukul 3.30 petang semalam memaklumkan bahawa lelaki tempatan itu hilang di kawasan kejadian.
Beliau berkata, identiti warga emas itu sudah dikenal pasti iaitu Liew Yoo Foo yang berusia 63 tahun.
“Sejurus makluman diterima, pihak Polis Daerah Kulai bersama-sama pasukan Bomba Dan Penyelamat Daerah Kulai telah menjalankan operasi mencari mangsa di kawasan mendaki gunung berhampiran di Jalan Suasa yang dipercayai lokasi terakhir mangsa.
“Pada pukul 4.18 petang, operasi mencari yang dijalankan menjumpai basikal yang digunakan oleh mangsa serta topi basikal di puncak Bukit Gemilang,” katanya dalam kenyataan hari ini.
Beng Yeow berkata, pusat kawalan tempat kejadian (PKTK) telah dibuka di tempat kejadian. Sehingga kini mangsa masih belum ditemui.

“Pihak polis, pasukan bomba serta pasukan mendaki gunung awam masih berusaha mencari mangsa yang hilang,” katanya. – KOSMO! ONLINE


Penjaga selipar di surau R&R minta pelawat bayar RM1.50
Oleh KOSMO!

18 April 2023, 7:30 pm
JAKARTA – Seorang lelaki di Indonesia terkejut apabila dikenakan bayaran oleh penjaga selipar di surau sebuah hentian rawat dan rehat (R&R) semasa dalam perjalanan pulang ke kampung, lapor laman berita Liputan 6 hari ini.
Menerusi video yang dimuat naik dalam akaun TikTok @ban94ll, lelaki itu melihat ramai orang duduk di kawasan meletak selipar ketika dia keluar dari surau.
Dia kemudian menghampiri seorang wanita yang menjaga seliparnya.
Menurutnya, penjaga selipar di kawasan itu mengenakan bayaran antara 2,000 rupiah (RM0.60) hingga 5,000 rupiah (RM1.50).
Setelah video tersebut tular, kakitangan hentian R&R itu menegur wanita-wanita yang menjadi penjaga selipar di kawasan itu, tetapi mereka pula dimarahi.
Kejadian itu dikatakan berlaku di daerah Cirebon.

Video itu mendapat perhatian netizen di ruangan komen.
“Kita baru tanggalkan selipar, mereka terus sibuk nak menyusun,” komen seorang netizen.
“Ketika pulang ke kampung, kami berhenti di masjid yang sesak. Saya letak selipar, tetapi diambil seorang wanita. Akhirnya minta dibayar juga,” komen netizen lain. – Agensi


Mahkamah: Lelaki tikam isteri hingga mati didakwa
Oleh IVAN AMIRUL

18 April 2023, 6:41 pm
KOTA KINABALU – Seorang lelaki yang ditahan ekoran disyaki menikam isterinya hingga mati di gerai sayur Kepayan, baru-baru ini dihadapankan ke Mahkamah Majistret Kota Kinabalu, di sini hari ini.
Jedu Rudu, 42, berwarganegara Indonesia dituduh membunuh Suria Woade, 42, yang juga warganegara sama pada 8 April dalam gerai sayur terletak di Jalan Pahlawan antara pukul 1 hingga 2.21 pagi.
Bagaimanapun, tiada pengakuan direkodkan daripada tertuduh di hadapan Majistret Jessica Ombou Kakayun.
Sementara itu, tarikh sebutan semula kes kemudianya ditetapkan pada 15 Mei depan.
Jessica juga mengarahkan Jedu ditahan reman sementara menunggu sebutan semula kes berikutan pertuduhan yang dihadapinya tidak menawarkan sebarang ikat jamin.
Pendakwaan kes itu dikendalikan Inspektor Alber Basiri manakala tertuduh tidak diwakili peguam.

Terdahulu, kejadian itu dikatakan berlaku ketika mangsa sedang membantu kakaknya menjual sayur di pasar berkenaan.
Suspek tiba-tiba datang dan menikam mangsa beberapa kali menggunakan pisau sebelum melarikan diri.
Suspek kemudiannya berjaya ditahan pada hari yang sama dan pihak polis turut berjaya merampas senjata yang digunakan untuk menikam mangsa. – KOSMO! ONLINE


Akrobat wanita maut terjatuh semasa persembahan
Oleh KOSMO!

18 April 2023, 6:00 pm
BEIJING – Seorang ahli akrobatik di China maut akibat terjatuh dari udara semasa membuat persembahan, lapor Badan Penyiaran Britain (BBC) semalam.
Wanita bernama Sun itu terjatuh semasa membuat persembahan trapez di bandar Suzhou, wilayah Anhui, Sabtu lalu.
Video dikongsi secara online memaparkan mangsa jatuh ke atas pentas selepas kesilapan semasa aksi rutin bersama pasangan akrobat yang juga suaminya.
Sun jatuh selepas suaminya gagal menangkapnya menggunakan kaki semasa aksi tersebut. Dia gagal diselamatkan selepas dibawa ke hospital.
Laman web The Paper melaporkan bahawa Sun meninggalkan dua anak. Menurut pihak berkuasa, kejadian itu masih disiasat.
Menurut The Paper, Sun dan suaminya, Zhang sudah bekerjasama selama bertahun-tahun dan sering membuat persembahan tanpa memakai tali pinggang keselamatan ‘untuk kelihatan hebat’.

Jabatan Kebudayaan dan Pelancongan tempatan memaklumkan bahawa kumpulan itu tidak mendapat kelulusan mencukupi untuk melaksanakan aksi tersebut dan mereka ‘akan diuruskan sewajarnya’.
The Paper berkongsi video pasangan itu melakukan aksi akrobatik di udara dan hanya bergantung kepada kekuatan diri masing-masing semasa persembahan.
Keputusan tidak menggunakan tali pinggang keselamatan dibuat kerana pekerja industri tersebut memperoleh lebih banyak wang apabila melakukan aksi lebih berisiko. – Agensi


Bernas komited budayakan keserderhanaan hidup, elak pembaziran
Oleh ISKANDAR SHAH MOHAMED

18 April 2023, 6:23 pm
SHAH ALAM – Padiberas Nasional Berhad (Bernas) komited mahu mencorakkan kesederhanaan hidup dan mengikis amalan pembaziran di kalangan masyarakat.
Inisiatif murni itu diterapkan menerusi Kempen Tak Nak Bazir yang dilaksanakan sepanjang bulan Ramadan kali ini.
Ketua Jabatan Komunikasi Korporat Bernas, Rozita Ahmad berkata, pelaksanaan kempen selama sebulan itu antara program Persekitaran, Sosial dan Tadbir Urus (ESG) pihaknya sejak 23 Mac lalu.
Katanya, objektif utama Bernas bertujuan mendidik orang ramai supaya mengelak budaya membazir dan hidup secara bersederhana.
“Sebagai contoh, pembaziran banyak berlaku ketika Ramadan apabila makanan dibuang dalam kuantiti tinggi dan merugikan.
“Justeru, kita mahu perkara itu dielak sama sekali dengan mengamalkan kesederhanaan iaitu mengutamakan keperluan berbanding kemahuan,” katanya ketika ditemui pada program kempen itu di Stesen Transit Aliran Ringan (LRT) Glenmarie di sini, petang tadi.

Kempen Tak Nak Bazir Bernas itu dilaksanakan dengan kerjasama Media Mulia Sdn. Bhd yang turut seiring mahu merealisasikan hasrat murni tersebut.
Tambah Rozita, pihaknya gembira program itu menerima sambutan positif dan bercadang meneruskannya pada masa akan datang.
Sementara itu, kakitangan swasta, Mardiana Mansor, 42, berkata kempen berkenaan turut mendidik rakyat supaya mengamalkan hidup berjimat cermat termasuk menjelang sambutan Aidilfitri.
“Bagi Syawal kali ini, saya hanya membeli pakaian untuk tiga orang anak dan saya hanya menggunakan baju raya tahun terdahulu yang masih cantik dan elok dipakai,” katanya.
Bagi jurutera, Farah Farzana Zulhamri, 26, dia mula membeli keperluan raya secara berperingkat sejak awal tahun ini.
“Saya hanya berbelanja mengikut keperluan dan tidak membeli barangan secara sekali gus.
“Langkah membeli secara bulanan itu antara tips terbaik bagi memastikan kita mengetahui apa yang perlu atau sebaliknya,” katanya. – KOSMO!ONLINE


Lelaki maut kereta dipandu masuk lubang pembetung
Oleh IVAN AMIRUL

18 April 2023, 6:29 pm
SANDAKAN – Seorang lelaki maut selepas kenderaan dipandunya terbabas sebelum termasuk ke dalam lubang pembetung yang dipenuhi air dalam kejadian di Bandar Letat, hadapan stesen bas pagi tadi.
Mangsa berusia lingkungan 40-an berkenaan ditemui selepas pasukan bomba bersama pihak Jabatan Kerja Raya (JKR) mengepam keluar air yang dianggarkan sedalam 1.5 meter.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan berhubung kejadian itu pada pukul 7.29 pagi.
“Kemalangan melibatkan sebuah kenderaan jenis Produa Viva telah terbabas sendiri dan termasuk ke dalam lubang pembetung yang dipenuhi air yang dalam proses pembinaan oleh pihak JKR, di tepi jalan terbabir.
“Terdapat seorang mangsa lelaki terlibat di dalam kenderaan itu dan disahkan meninggal dunia oleh pegawai perubatan Kementerian Kesihatan di lokasi kejadian,” katanya dalam kenyataan hari ini.
Menurutnya, mangsa seterusnya diserahkan kepada pihak polis untuk tindakan lanjut dan operasi kemudian ditamatkan pada pukul 8.57 pagi. – KOSMO! ONLINE


Ingin melepak bersama rakan, suami pura-pura keluar isi air
Oleh KOSMO!

18 April 2023, 6:30 pm
JAKARTA – Sebuah klip video tular di media sosial Indonesia memaparkan senario seorang lelaki memberi alasan ingin mengisi air kepada isterinya supaya dapat keluar melepak bersama rakan-rakan, lapor laman berita Liputan 6 semalam.
Video yang dimuat naik dalam akaun TikTok @bodoamat_10 itu memaparkan sekumpulan lelaki sedang melepak di sebuah kedai.
Seorang lelaki berbaju hitam yang menaiki motosikal kemudian tiba dan menghampiri meja rakan-rakannya. Dia membawa botol air minuman bersaiz besar.
Lelaki itu dikatakan sudah berkahwin dan menjadikan botol air tersebut sebagai alasan supaya dapat melepak bersama rakan-rakannya.
“Membawa botol air adalah strategi saya wkwk,” demikian kapsyen video tersebut.
Kejadian itu dikatakan berlaku di Cilacap, Jawa Tengah.

Video itu mendapat perhatian netizen di ruangan komen.
“Bila isterinya menonton video ini, dia tidak akan percaya lagi, (pada suaminya)” komen seorang netizen.
“Bila balik rumah, dia lupa beli air,” komen netizen lain. – Agensi


Internet tambahan percuma, pulangan tunai sempena Aidilfitri
Oleh TUAN NURHIDAYAH TUAN AB.GHANI

18 April 2023, 5:24 pm
PETALING JAYA – Kementerian Komunikasi dan Digital (KKD) menawarkan kuota Internet tambahan percuma dan pulangan tunai kepada pengguna pakej prabayar sempena Hari Raya Aidilfitri bagi tempoh tertentu hingga 31 Mei 2023.
Inisiatif itu disediakan secara kerjasama strategik melalui Suruhanjaya Komunikasi dan Multimedia Malaysia (SKMM) dengan syarikat-syarikat penyedia perkhidmatan telekomunikasi iaitu Maxis, CelcomDigi, Unifi mobile, Umobile dan YES.
Menterinya, Fahmi Fadzil berkata, pengguna Maxis dapat menikmati bonus 100GB dengan pelan Internet HotlinkMU tertakluk pada tempoh sah laku pas yang dibeli dan sah hingga 15 Mei ini.
Selain itu, katanya, pengguna CelcomDigi pula menikmati pelan video HD 555GB dengan RM5 untuk melayari video selama empat hari dan sah hingga 15 Mei.
“Bagi pengguna Unifi Mobile pula ditawarkan pulangan tunai RM5 dengan pelan Internet prabayar 4G/5G serta RM35 data 4G dan 5G tanpa had dan panggilan tanpa had selama 30 hari yang sah hingga 5 Mei.
“Untuk pengguna prabayar Umobile, kita beri bonus 10GB dengan pelan pakej Perpaduan dan sah hingga 31 Mei manakala YES akan mendapat bonus 44GB dengan tempoh sah laku selama tujuh hari hingga 15 Mei nanti,” jelasnya dalam kenyataan hari ini.

Menurut Fahmi, kemudahan yang disediakan tertakluk kepada terma dan syarat syarikat penyedia perkhidmatan dan para pelanggan dinasihati untuk menghubungi penyedia perkhidmatan masing-masing bagi mendapatkan maklumat lanjut.
“Usaha kerajaan dan semua syarikat penyedia perkhidmatan telekomunikasi yang terlibat ini selari dengan konsep Rah,ah dalam meringankan kos sara hidup serta sentiasa mengutamakan kebajikan rakyat.
“Diharapkan kemudahan ini dapat dimanfaatkan sepenuhnya oleh para pengguna pakej prabayar sempena musim perayaan ini,” ujarnya. – KOSMO! ONLINE.


Pelajar tahfiz maut, MPV terbabas dalam perjalanan pulang beli baju raya
Oleh ROHANA MOHD. NAWI

18 April 2023, 5:55 pm
KOTA BHARU – Seorang pelajar tahfiz maut selepas tayar kenderaan pelbagai guna (MPV) yang dinaikinya bersama 11 rakan-rakan lain pecah sebelum terbabas masuk ke dalam parit di Taman Bendahara, Pengkalan Chepa di sini hari ini.
Dalam kejadian kira-kira pukul 11.30 pagi itu, mangsa, Wan Ahmad Izzat Alauddin Mohd. Faris, 12, meninggal dunia di lokasi kejadian manakala rakan-rakannya cedera.
Timbalan Mudir Maahad Tahfiz Al-Quran Al-Uzma, Ahmad Jaliisul Roslan berkata, kesemua anak-anak tahfiz berusia dalam lingkungan sembilan hingga 12 tahun sedang dalam perjalanan pulang ke Maahad Tahfiz Al-Quran Al-Uzma di sini selepas membeli baju raya di Mydin Mall di Tunjong.
Menurutnya, kanak-kanak itu menaiki sebuah MPV jenis Ssangyong dipandu oleh pemandu yang berusia 26 tahun.
“Ketika itu, saya juga sedang dalam perjalanan pulang ke madrasah dan MPV berkenaan berada jauh di depan kereta saya selepas selesai urusan membeli baju raya anak-anak tahfiz.
“Mudir madrasah kami kemudian menelefon saya mengatakan bahawa MPV yang dinaiki pelajar tahfiz masuk ke dalam parit. Berdasarkan cerita pemandu, tayar MPV itu pecah sehingga mengakibatkan kenderaan tersebut terbabas,” katanya ketika dihubungi Kosmo! hari ini.

Ahmad Jaliisul memberitahu, Wan Ahmad Izzat Alauddin yang berasal dari Kajang, Selangor meninggal dunia di lokasi kejadian dan mayatnya dibawa ke Hospital Raja Perempuan Zainab II di sini untuk dibedah siasat.
Katanya, 11 anak-anak tahfiz yang cedera dibawa ke hospital sama untuk rawatan lanjut.
Sementara itu, Komander Operasi Balai Bomba dan Penyelamat Pengkalan Chepa, Pegawai Bomba Kanan II Mahussin Hassan berkata, pihaknya menerima panggilan kecemasan berhubung kejadian itu pada pukul 11.32 pagi dan seramai lapan anggota termasuk pegawai bergegas ke lokasi kejadian.
Menurutnya, pemeriksaan mendapati seorang kanakak-kanak telah meninggal dunia manakala 11 lagi penumpang dan seorang pemandu cedera. – KOSMO! ONLINE


Pesakit tunggu ambulans 2 hari
Oleh KOSMO!

18 April 2023, 5:00 pm
LONDON –  Pesakit di Britain terpaksa menunggu selama lebih dua hari untuk menanti ketibaan ambulans, demikian menurut pendedahan data dikeluarkan Parti Buruh seperti dilaporkan akhbar Metro UK.
Data  daripada laman web Freedom of Information (FOI)  menggambarkan keadaan teruk dan tekanan yang dihadapi Perkhidmatan Kesihatan Nasional (NHS) iaitu agensi kesihatan awam Britain.
Menurut laporan sama,  rakyat di seluruh negara terpaksa menunggu lama untuk ketibaan ambulans  atau mereka terkandas di luar hospital ketika menanti untuk dimasukkan ke wad kecemasan.
Di rantau North West England contohnya, seorang pesakit perlu menanti sekurang-kurangnya 65 jam dan 38 minit untuk mendapatkan ambulans  bagi panggilan kategori 3 pada Disember lalu.
Ia dikategorikan sebagai kes  ‘segera’ namun tidak mengancam nyawa serta-merta dan perlu diberi tindak balas dalam masa dua jam bagi sembilan daripada 10 kes.
Sementara itu, sebilangan pesakit di West Midlands dan Yorkshire pula menanti ambulans selama lebih 21 jam selepas membuat panggilan kecemasan  kategori 2.

Panggilan kategori tersebut perlu diberi tindak balas dalam masa 18 minit dan ia termasuk kes serangan jantung dan strok.
Penantian paling lama untuk panggilan kategori 2 adalah di East Midlands iaitu  lebih 26 jam.
Data FOI lain yang dikumpul oleh Parti Buruh pada 2022 menunjukkan seorang pesakit perlu menanti selama 40 jam di bahagian belakang ambulans di luar sebuah hospital di South West.
Sementara di East of England pula, penantian yang dicatatkan adalah hampir 36 jam dan  32 jam di West Midlands.
Setiausaha Bayangan Negara untuk Kesihatan dan Penjagaan Sosial, Wes Streeting berkata, ini adalah realiti yang menakutkan selepas 13 tahun Parti Konservatif membiarkan NHS mengalami masalah kekurangan staf. – Agensi


Cuaca panas di 6 kawasan seluruh negara
Oleh KOSMO!

18 April 2023, 5:55 pm
PETALING JAYA – Jabatan Meteorologi (MetMalaysia) mengeluarkan status cuaca panas tahap satu, di enam kawasan di seluruh Malaysia.
MetMalaysia dalam laporannya berkata, terdapat tiga kawasan di Semenanjung Malaysia berada pada Tahap 1 (Berjaga-Jaga) iaitu di Kuala Lumpur, Jeli (Kelantan) dan Jempol (Negeri Sembilan.
Seterusnya, bagi Sarawak, sebanyak tiga kawasan terlibat dengan cuaca panas iaitu di Marudi, Sibu dan Betong manakala semua kawasan di Sabah dalam pemantauan.
“Tahap berjaga-jaga bermaksud suhu maksimum harian 35 hingga 37 darjah Celcius sekurang-kurangnya selama tiga hari berturut-turut,” katanya. – KOSMO! ONLINE.


Warga emas dicekup berjudi
Oleh MOHD. RAFIE AZIMI

18 April 2023, 5:18 pm
ALOR SETAR – Status warga emas tidak mampu membawa rasa insaf kepada sebahagian daripada 21 lelaki apabila mereka tetap rancak berjudi di Kampung Hutan Kandis, di sini semalam.
Keriuhan mereka berjudi bagaimanapun berakhir dengan masing-masing cuba melarikan diri apabila diserbu sepasukan polis kira-kira pukul 6.15 petang.
Menurut Ketua Polis Kedah, Datuk Wan Hassan Wan Ahmad, serbuan di belakang sebuah kedai makan itu dijalankan Bahagian Kongsi Gelap, Judi dan Maksiat (D7) Jabatan Siasatan Jenayah (JSJ)
Ibu Pejabat Polis Kontinjen (IPK) Kedah.
“Sebaik menyedari kehadiran pihak polis, mereka yang terlibat cuba melarikan diri. Cubaan mereka itu bagaimanapun gagal apabila berjaya ditahan pasukan serbuan.
“Pihak polis kemudian merampas peralatan digunakan dalam permainan judi dipercayai jenis judi belangkas serta wang pertaruhan berjumlah RM17,000 di lokasi serbuan,” katanya dalam satu kenyataan di sini hari ini.
Kata beliau, kesemua tangkapan dibawa ke Ibu Pejabat Polis Daerah (IPD) Kota Setar untuk siasatan lanjut.

“Siasatan dijalankan mengikut Seksyen 7(2) Akta Rumah Judi Terbuka 1959,” tambahnya. – KOSMO! ONLINE


Tanya peguam saya – Syamsul Yusof
Oleh HANISAH SELAMAT

18 April 2023, 5:02 pm
KUALA LUMPUR – Pengarah sensasi, Syamsul Yusof kekal dengan tindakan berdiam daripada membalas persoalan media yang tertanya-tanya motif dia enggan melafazkan talak terhadap isteri pertamanya, Puteri Sarah Liyana seperti dipersetujui sebelum ini.
Tindakan mengunci mulut ditunjukkan anak Datuk Yusof Haslam itu berbeza dengan kemunculan sebelum ini sama ada di mahkamah atau di pejabat Jabatan Agama Islam Wilayah Persekutuan (JAWI).
Sebaliknya Syamsul berulang kali menyebut ‘no comment’ selain meminta media merujuk kepada peguamnya, Azmi Mohd. Rais yang dikatakan lebih arif mengenai kesnya.
“Hari ini keputusannya, itulah dia. Saya tak nak komen apa-apa dah. Kita ikut proses mahkamah. Bagilah soalan pada peguam saya,” katanya ketika ditemui di Mahkamah Rendah Syariah Wilayah Persekutuan, hari ini.
Sepatutnya, hari ini Syamsul melafazkan talak terhadap Puteri Sarah, namun perkara itu tidak dilaksanakan berikutan tiada persetujuan mengenai beberapa terma penyelesaian membabitkan hadanah, nafkah anak, mutaah dan isu lain.
Malah pemilik nama lengkap Mohd. Syamsul Mohd. Yusof, 39, itu hanya berlalu dengan pantas menuju ke kenderaannya sambil diekori wakil media.

Syamsul tetap enggan memberikan komen sebaik prosiding kes tuntutan cerai isterinya itu berakhir biarpun diasak soalan secara bertalu-talu.
Membalas pula pertanyaan berkenaan sambutan Syawal bersama isteri kedua dan keluarganya, dia hanya menjawab ringkas.
“Dengan saya. Alhamdulillah syukur,” katanya yang terus memasuki kereta yang dipandu sendiri.
Sebelum itu, ketika tiba di perkarangan mahkamah pada pukul 9.40 pagi tadi, dia membalas persoalan mengenai kes rumah tangganya dengan bertanya semula sama ada media mengambil cuti raya atau tidak.
Terdahulu, proses perceraian Syamsul dan Puteri Sarah yang dijadualkan berlangsung hari ini, tidak berjaya dilakukan apabila kedua-dua mereka gagal mencapai kata sepakat dalam beberapa perkara.
Berikutan tiada lafaz cerai daripada Syamsul, prosiding dijangka diteruskan dengan laporan Jawatankuasa Pendamai (JKP) pada tarikh lain.
Dalam prosiding terdahulu, mahkamah sama menetapkan hari ini untuk Syamsul melafazkan cerai terhadap Puteri Sarah atau nama sebenarnya Puteri Sarah Liyana Megat Kamaruddin, 38, secara baik mengikut Seksyen 47 Akta Undang-Undang Keluarga Islam (Wilayah-Wilayah Persekutuan) 1984. – KOSMO! ONLINE


Mahkamah: Rayuan ditolak, Peter kekal dipenjara 3 tahun, denda RM50,000
Oleh NORLIZAH ABAS

18 April 2023, 5:37 pm
KUALA LUMPUR – Mahkamah Tinggi di sini hari ini mengekalkan sabitan dan hukuman penjara tiga tahun dan denda RM50,000 terhadap Datuk Peter Anthony kerana memalsukan dokumen berhubung kontrak penyelenggaraan Sistem Mekanikal dan Elektrikal (M&E) di Universiti Malaysia Sabah (UMS), hampir sembilan tahun lalu.
Hakim Datuk Ahmad Bache memutuskan demikian selepas menolak rayuan bekas Menteri Pembangunan Infrastruktur Sabah itu.
Mahkamah bagaimanapun membenarkan permohonan peguam S. Devanandan agar sabitan dan pelaksanaan hukuman penjara ditangguhkan sementara menunggu pelupusan rayuan akhir di Mahkamah Rayuan.
Permohonan penangguhan itu tidak dibantah oleh pasukan pendakwaan diketuai oleh Timbalan Pendakwa Raya Datuk Wan Shaharuddin Wan Ladin selepas mengambil kira Peter tidak berisiko melarikan diri dan memberi kerjasama ketika hadir prosiding perbicaraan.
Ketika membacakan keputusan itu, Hakim Ahmad menyatakan, hakim bicara tidak terkhilaf ketika mencapai dapatan dan mensabitkan Peter terhadap pertuduhan yang dihadapinya.
Beliau berpuas hati, tiga saksi utama pendakwaan adalah kredibel dan bukan rakan sejenayah manakala kerjaya dua daripada mereka turut terjejas selepas dikenakan tindakan tatatertib oleh UMS.

Mereka ialah Timbalan Naib Canselor (Akademik & Antarabangsa) UMS, Profesor Dr. Shariff Abdul Kadir S. Omang (SP8), Pendaftar UMS, Lt. Kol (K) Datuk Abdullah Mohd. Said (SP9) dan rakan Peter, Mohd. Shukur Mohd. Din (SP3).
Mahkamah berpendapat, tiada bukti menunjukkan saksi-saksi berkenaan berbohong kerana keterangan mereka konsisten dan tidak bercanggahan di antara satu sama lain.
Pada hemat Hakim Ahmad, mereka digunakan oleh perayu untuk mencapai hasratnya sehingga beranggapan surat pejabat Timbalan Naib Canselor UMS adalah untuk kepentingan universiti itu, walhal ia sebenarnya untuk kepentingan peribadi tertuduh.
Hakim Ahmad bersetuju dengan dapatan hakim bicara bahawa mustahil tertuduh tidak mengetahui status projek yang telah ditawarkan secara tender terbuka walhal Asli Jati Engineering adalah salah satu daripada lapan syarikat yang telah memasuki tender itu.
Mahkamah turut berpuas hati, pembelaan tertuduh adalah penafian semata-mata dan sesuatu yang difikirkan semula (afterthought) manakala keterangan saksi pembelaan tidak membantunya.
Sementara itu, Devanandan berhujah agar hukuman terhadap anak guamnya dikurangkan dengan mengambil kira peranan dan jasa Peter terhadap pembangunan negeri Sabah serta UMS.
Bagaimanapun, Wan Shaharuddin membantah permohonan meringankan hukuman atas alasan perayu seorang yang terpelajar dan memegang jawatan tinggi di negeri itu namun licik sehingga memperdayakan pengurusan tertinggi UMS dan Datuk Seri Najib Tun Razak yang ketika itu Perdana Menteri dan Menteri Kewangan.
Pada 26 Mei 2022, Hakim Azura Alwi menjatuhkan hukuman penjara tiga tahun dan denda RM50,000 atau penjara 15 bulan terhadap Peter selepas mendapatinya bersalah atas pertuduhan memalsukan dokumen.
Hakim bicara berpuas hati, walaupun tiada keterangan langsung yang menunjukkan Peter telah memalsukan dokumen, mahkamah bergantung kepada keterangan ikut keadaan bahawa Peter memasukkan pernyataan palsu pada tajuk surat TNC.
Azura berpendapat, hanya Peter mempunyai kepentingan untuk mendapatkan kontrak kerja-kerja penyelenggaraan dan bersungguh-sungguh mendapatkannya bagi kepentingan sendiri dan syarikatnya, Asli Jati Engineering.
Azura turut menyatakan, tiada isu bahawa ketiga-tiganya mempunyai kepentingan untuk meletakkan kesalahan kepada tertuduh. – KOSMO! ONLINE


Lelaki tikam kekasih baharu bekas teman wanita dalam bilik sendiri
Oleh KOSMO!

18 April 2023, 5:37 pm
SINGAPURA  – Seorang lelaki di Singapura dijatuhi hukuman penjara tiga bulan kerana menyerang kekasih baharu teman wanitanya menggunakan peralatan tajam selepas berang melihat pasangan tersebut berdua-duaan di bilik sewanya, lapor portal berita Mothership.
Oo Than Naing, 35, mengaku bersalah mencederakan orang lain menggunakan senjata berbahaya.
Berdasarkan dokumen mahkamah, Than Naing  yang berasal dari Myanmar menjalinkan hubungan cinta dengan seorang pembantu rumah bernama Mi, namun mereka telah berpisah pada November 2021.
Sepanjang mereka bercinta,  majikan Mi membenarkan wanita itu bermalam di bilik sewa Than Naing di sebuah pangsapuri di Sengkang Barat ketika hujung minggu.
Selepas berpisah, Mi menjalinkan hubungan dengan lelaki lain (mangsa) dan pada 8 Januari lalu, dia membawa kekasih baharunya  ke bilik sewa Than Naing ketika ketiadaan lelaki berkenaan.
Sejurus pulang ke biliknya, Than Naing terkejut melihat pasangan tersebut berdua-duaan di situ dan berang melihat tindakan Mi.

Wanita itu sebaliknya mendakwa dia dan kekasih baharunya hanya berbual dan makan di situ.
Than Naing kemudian mengambil gunting dan pisau dari dapur lalu mengacukan senjata tajam itu ke arah Mi dan teman lelakinya sambil menyuruh mereka keluar dari biliknya.
Ketika bertengkar, pisau yang dipegang Thai Naing terkena betis mangsa sebelum dia menumbuk lelaki itu pada wajahnya dan menendang kaki mangsa.
Selepas menyelamatkan diri, mangsa membuat laporan polis yang membawa kepada penangkapan Than Naing.
Menurutnya, dia hanya ingin menakut-nakutkan Mi dan mangsa serta menghalau mereka dari biliknya, namun tidak sengaja mencederakan mangsa. – Agensi


Kanak-kanak perempuan 7 tahun ditemui didera, dirogol
Oleh SHAMSUL KAMAL AMARUDIN

18 April 2023, 5:42 pm
LUMUT – Seorang kanak-kanak perempuan yang ditemui dalam keadaan tidak terurus di tepi jalan dekat sini, semalam, didapati rupa-rupanya menjadi mangsa dera dan rogol.
Pemangku Ketua Polis Daerah Manjung, Deputi Superintendan Chong Boo Khim berkata, kanak-kanak berusia tujuh tahun itu ditemui seorang lelaki tempatan kira-kira pukul 11.50 pagi sebelum membawanya ke balai polis.
“Mangsa yang dalam keadaan tidak terurus dan kusut masai ketika ditemui, dihantar ke Hospital Seri Manjung (HSM) untuk mendapatkan rawatan lanjut.
“Mangsa dijumpai dalam keadaan tidak terurus dan kusut masai ketika kejadian,” katanya dalam satu kenyataan hari ini.
Menurutnya, hasil pemeriksaan perubatan di HSM mempercayai mangsa telah dirogol dan terdapat kesan kecederaan lama dan baharu pada tubuhnya.
Beliau memaklumkan, berdasarkan laporan itu, sepasukan pegawai polis daripada Bahagian Siasatan Jenayah Daerah menahan dua lelaki dan seorang wanita yang disyaki terlibat dengan kes tersebut.

Jelasnya, ketiga-tiga mereka ditahan di pekarangan sebuah balai polis di daerah Manjung kira-kira pukul 9.30 malam tadi.
Terangnya lagi, kesemua mereka berusia antara 26 hingga 40 tahun didapati mempunyai rekod jenayah lampau.
Mereka direman mulai hari ini sehingga 23 April untuk siasatan lanjut di bawah Seksyen 31(1)(a) Akta Kanak-kanak 2001 dan Seksyen 14(a) Akta Kesalahan Seksual Terhadap Kanak-Kanak. – KOSMO! ONLINE


Sarah tukar perjanjian, minta amaun melampau – Syamsul Yusof
Oleh MOHD. HAIKAL ISA

18 April 2023, 5:53 pm
PETALING JAYA – Pengarah sensasi Syamsul Yusof membuat pendedahan bahawa isteri pertamanya, Puteri Sarah meminta sejumlah amaun yang melampau sebagai syarat ‘dilepaskan’.
Syamsul atau nama sebenarnya, Mohd. Syamsul Mohd. Yusof berkata, pihak Sarah menukar perjanjian awal yang telah pun dipersetujui sebelum ini.
“Tiba-tiba, saya dapat ‘agreement’ baharu daripada peguamnya yang sememangnya berlainan daripada perjanjian asal.
“Pihak sana yang menukar, meminta secara berlebih-lebihan, meminta harta yang pada saya tak masuk akal.
“Sarah juga ada sebut jangan beritahu kepada orang lain apa yang dia minta. Saya takkan ‘mention’ (jumlah diminta). Sekarang ini, dia tukar cerita saya yang buat pusingan ‘u’.
“Kalau ikut perjanjian awal memang patutnya dah selesai dah — saya tarik nusyuz, saya juga nak dia tarik kes-kes terhadap isteri kedua (Ira Kazar).

“Tiba-tiba dia menukar. Itulah hakikatnya,” katanya dalam satu muat naik video terbaharu Instagram.
Sehubungan itu, pengarah filem Munafik itu menegaskan akan berjuang menuntut haknya agar semuanya selesai dengan selayalnya.
“Disebabkan Sarah tak nak capai kata sepakat baik dan tukar perjanjian asal, saya putuskan untuk ‘fight’.
“Isu Sarah sekarang kenapa tiba-tiba minta duit banyak lagi. Amaun yang diberikan itu dah lebih daripada perlu. Peguam saya tak setuju memberikan amaun yang besar tapi saya cakap tak mengapa.
“Tapi, apabila dia minta lebih lebih dan lebih lagi, kalau itu pilihan dia dan membuatkan kita tak dapat capai kata sepakat, kita terpaksa ‘fight’. Jadi, kita serahkan di mahkamah, insya-Allah,” ujarnya lagi.
Hari ini, Syamsul enggan memberi lafaz cerai terhadap Puteri Sarah berikutan tiada persetujuan mengenai beberapa terma.
Terdahulu, Puteri Sarah memfailkan permohonan cerai di Mahkamah Syariah Kuala Lumpur mengikut Seksyen 47 Akta Undang-Undang Keluarga Islam (Wilayah-Wilayah Persekutuan) 1984 pada 16 Januari lalu. – KOSMO! ONLINE


Melayang hampir RM100,000 ditipu sindiket tawar kerja sambilan
Oleh KHAIRUL MOHD. ALI

18 April 2023, 4:47 pm
JOHOR BAHRU – Seorang penyelia sebuah syarikat swasta mengalami kerugian berjumlah RM92,220 setelah ditipu satu sindiket penipuan yang menawarkan pekerjaan sambilan.
Ketua Polis Daerah Seri Alam, Superintendan Mohd. Sohaimi Ishak berkata, pihaknya menerima aduan berhubung kejadian itu daripada pengadu yang berusia 41 tahun, semalam.
Menurut beliau, mangsa mula menunjukkan minat kerana diperdaya bahawa kerja sambilan itu dapat memberi pulangan lumayan.
“Menurut mangsa, dia menerima pesanan ringkas pada 13 April daripada sebuah syarikat yang menawarkan kerja sambilan iaitu dengan menyiapkan tugasan, dia dijanjikan pulangan dan komisen segera.
“Mangsa berminat untuk sertai sebelum dimasukkan ke dalam sebuah kumpulan Telegram dan diberikan penerangan lanjut mengenai tugasan tersebut. Mangsa kemudiannya mengambil pakej menyiapkan empat tugasan dengan bayaran RM92,220.
“Oleh itu, dalam tempoh 16 hingga 17 April, mangsa telah membuat 10 transaksi ke dalam enam akaun berbeza dengan jumlah sebanyak RM92,220,” katanya dalam satu kenyataan, di sini hari ini.

Tambah Mohd. Sohaimi, mangsa hanya menyedari telah ditipu apabila kesemua tugasan diambil telah diselesaikan, namun tidak menerima pulangan seperti yang dijanjikan.
“Sebaliknya, mangsa diminta untuk membuat pembayaran lain sebanyak RM46,580 bagi proses pemulangan modal serta komisen,” jelasnya. – KOSMO! ONLINE


Suami isteri penggal kepala sendiri
Oleh KOSMO!

18 April 2023, 4:24 pm
NEW DELHI – Sepasang suami isteri di India memenggal kepala mereka secara serentak menggunakan alat pemenggal buatan  sendiri dalam insiden dipercayai sebagai ritual korban, lapor akhbar New York Post kelmarin.
Menurut polis, alat pemenggal tersebut diletakkan pada kedudukan yang membolehkan kepala yang putus bergolek lalu terus memasuki altar api.
Hemubhai Makwana, 38 dan isterinya, Hansaben Makwana, 35, melakukan perbuatan itu antara Sabtu  hingga Ahad lalu di sebuah kampung di daerah Rajkot, negeri Gujarat.
“Pasangan itu pada awalnya menyediakan altar api sebelum meletakkan kepala mereka di bawah alat pemenggal yang diikat dengan tali.
“Sebaik sahaja melepaskan tali, bilah besi jatuh ke atas mereka lalu memenggal kepala yang kemudiannya bergolek jatuh ke dalam api,” kata sub inspektor polis Vinchhiya, Indrajitsinh Jadeja.
Pasangan Hemubhai dan Hansaben dikatakan tidak mempunyai masalah kewangan atau hubungan sebelum membunuh diri. – New York Post
Kedua-dua anak mangsa yang berusia 12 dan 13 tahun menemui mayat ibu bapa mereka dalam keadaan tidak berkepala sejurus pulang ke rumah selepas melawat bapa saudara di sebuah kampung berdekatan.

Menurut pihak berkuasa, polis  turut menemui  nota yang menyatakan bahawa pasangan itu membunuh diri secara sukarela dan tiada sesiapa perlu dipersalahkan atas kematian mereka, lapor laman berita Times of India.
Nota tersebut turut meminta ahli keluarga yang lain menjaga ibu bapa mereka yang sudah tua dan dua anak mereka yang menjadi yatim piatu.
Indrajitsinh berkata, anggota penyiasat merakam kenyataan saudara kedua-dua mangsa dan cuba mengenal pasti sama ada tindakan itu berkaitan dengan amalan sihir.
Sepupu Hansaben, Jayanti Jatapara berkata, pasangan suami isteri itu tidak mengalami sebarang masalah kewangan atau hubungan sebelum kematian mereka.
Kes itu disiasat sebagai kematian mengejut manakala mayat kedua-dua mangsa dibawa untuk menjalani bedah siasat. – Agensi


Penarik beca di George Town terima bantuan raya
Oleh SAFINA RAMLI

18 April 2023, 4:52 pm
GEORGE TOWN – Seramai 60 orang penarik beca di sekitar pusat bandar ini menarik nafas lega apabila menerima sumbangan Aidilfitri daripada SMS Deen Jewellers di pekarangan Masjid Kapitan Keling, di sini hari ini.
Selain pengayuh beca, SMS Deen Jewellers turut menyampaikan sumbangan berupa wang tunai serta beg makanan kepada empat pusat tahfiz serta sebuah pusat anak-anak yatim di negeri ini.
Seorang penarik beca, Awang Man, 75, berkata, dia amat bersyukur dengan bantuan tersebut kerana jumlah pendapatan yang diperolehnya sepanjang Ramadan ini dikatakan tidak menentu.
“Usia semakin meningkat, jadi memang kudrat untuk mengayuh beca sudah kurang terutama pada bulan Ramadan ini.
“Saya bersyukur dan berterima kasih kepada SMS Deen kerana memilih penarik beca dan memberi bantuan yang dapat mengurangkan beban kami,” katanya ditemui di pekarangan Masjid Kapitan Keling di sini.
Turut hadir ialah Ketua Pegawai Eksekutif SMS Deen Jewellers, Mohamed Shaifudeen Mohamed Sirajudeen dan Timbalan Ketua Menteri, Datuk Ir. Ahmad Zakiyuddin Abdul Rahman.

Sementara itu, seorang lagi penarik beca, Dahlan Ahmad,70 pula berkata, dia tidak dapat mengayuh beca sepanjang bulan Ramadan tahun ini kerana kurang sihat.
“Sepanjang Ramadan ini saya terpaksa berehat daripada mengayuh beca kerana diserang sesak nafas, jadi saya memang tiada langsung pendapatan.
“Saya amat hargai bantuan yang diberikan hari ini, sedikit sebanyak ia dapat mengurangkan beban kewangan saya,” katanya.
Dalam pada itu, Mohamed Shaifudeen berkata, program tersebut merupakan salah satu program khidmat masyarakat (CSR) yang diadakan oleh pihaknya bagi membantu golongan yang memerlukan pada musim perayaan ini. – KOSMO! ONLINE


Gunakan laluan alternatif, elak Terowong Menora
Oleh LIYANA RAMLI

18 April 2023, 4:21 pm
IPOH – Pengguna jalan raya yang menghala ke Utara disarankan menggunakan laluan alternatif selain melalui Terowong Menora untuk mengelakkan kesesakan terutama pada musim perayaan.
Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Seri Mohammad Nizar Jamaluddin berkata, bagi pengguna dari Gopeng ke Kuala Kangsar digalakkan menggunakan laluan alternatif iaitu jalan lama melalui Sungai Siput.
“Dari Gopeng Kuala Kangsar, tiada pilihan lain kecuali Lebuh Raya Utara-Selatan ataupun gunakan jalan lama melalui Sungai Siput.
“Minta gunakan kawasan-kawasan yang ada laluan alternatif, gunakan laluan alternatif. Elakkan Lebuh Raya Utara-Selatan, elakkan terowong di Menora.” katanya kepada pemberita pada perasmian kempen keselamatan jalan raya sempena Aidilfitri di Mydin Meru Mall di sini hari ini.
Mohammad Nizar berkata, bagi mengelakkan kesesakan dari Kuala Lumpur ke Gopeng, pengguna dinasihatkan menggunakan Lebuh Raya Persisiran Pantai Barat (WCE).
Katanya, pengguna dari kawasan Selangor terutamanya Kuala Selangor, Banting, dan Bernam disarankan menggunakan lebuhraya tersebut.

Sementara itu, Pengarah Jabatan Pengangkutan Jalan (JPJ) Perak, Mohammad Yusoff Abustan berkata, lebih 3 juta kenderaan akan memasuki negeri ini pada musim kemuncak iaitu 21 sehingga 23 April.
“Kalau daripada Lebih Raya Utara-Selatan, lebih dua juta kenderaan setiap hari di jalan raya. Kalau daripada JPJ Perak, jumlah kenderaan akan melebihi tiga juta di seluruh negeri semasa musim kemuncak iaitu 21,22 dan 23 April ini,” katanya.
Menurutnya, seramai 159 penguat kuasa JPJ akan bekerja menjelang Hari Raya Aidilfitri di negeri ini. – KOSMO! ONLINE


Plaza Tol Gombak sesak, ramai mula pulang ke kampung
Oleh MUHAMMAD NAJIEB AHMAD FUAD

18 April 2023, 4:45 pm
PETALING JAYA – Plaza Tol Gombak mula dibanjiri kenderaan bagi orang ramai pulang ke kampung halaman menyambut Aidilfitri tidak lama lagi.
Melalui tinjauan rakaman kamera litar tertutup (CCTV) di laman sesawang Lembaga Lebuhraya Malaysia (LLM) mendapati kenderaan mula memasuki lebuh raya berkenaan petang ini bagi tujuan destinasi ke Pantai Timur.
Manakala, aliran trafik di Lebuhraya Kuala Lumpur-Karak (KLK) dilaporkan sesak pagi tadi kini lancar.
Menerusi kenyataan di laman Twitter LLM memaklumkan, tiada kesesakan berlaku di kawasan tersebut setakat ini.
“Trafik telah bergerak lancar dikedua-dua arah,” katanya di sini hari ini.
Terdahulu, pagi tadi Kosmo! melaporkan, kesesakan itu berlaku di Kilometer (Km) 11.6 dari Km 20.2 sehingga Km 31.8 ekoran kerja penurapan jalan serta penutupan lorong dilakukan di kawasan berkenaan.

Sementara itu, trafik sesak turut dilaporkan di Lebuhraya Utara-Selatan di Km 306.5 arah Selatan dari Sungai Besi ke Univeristi Putra Malaysia, berikutan kemalangan. – KOSMO! ONLINE


Michelle Yeoh terbuka berlakon filem, produksi tempatan
Oleh MOHD. HAIKAL ISA

18 April 2023, 4:14 pm
KUALA LUMPUR – Seniwati negara, Tan Sri Michelle Yeoh terbuka untuk bekerja dengan mana-mana produksi tempatan asalkan mereka mempunyai keinginan untuk berjaya.
Michelle, 61, percaya bahawa orang Malaysia mempunyai banyak bakat yang perlu didendangkan kepada dunia namun untuk itu terjadi, mereka perlu diberikan peluang seluas-luasnya.
“Kita perlu berani dan bersemangat. Percaya pada diri bahawa kita semua boleh lakukannya.
“Banyak masa kita lebih suka duduk dalam zon selesa dan berfikiran, buat filem untuk pasaran kita sahaja.
“Pada saya, bila buat filem perlu pergi ke peringkat global. Tak perlu dibuat untuk ini dan untuk itu. Kemudian, barulah kita boleh bercakap tentang ‘bahasa’ global.
“Saya yakin ramai pembikin filem hebat di negara ini. Pertama sekali, kita kena cari peluang dan platform untuk menunjukkan bakat kita semua.
“Saya memang nak bekerja dengan pengarah seni atau studio di negara ini. Mereka yang mampu buat perubahan dan juga, mereka yang boleh bergerak ke hadapan,” ujarnya ketika ditemui media pada sidang akhbar di ibu negara, sebentar tadi.
Sekadar info, Michelle memulakan langkah dalam bidang hiburan apabila memenangi pertandingan ratu cantik, Miss Malaysia World pada 1983 sebelum membawa diri ke luar negara demi mengejar impian sebagai bintang antarabangsa.

Mac lalu, anak kelahiran Ipoh, Perak itu mencatat sejarah luar biasa apabila menjadi anak Malaysia pertama merangkul trofi berprestij dunia, Academy Awards ke-95.
Michelle menang trofi Pelakon Wanita Terbaik menerusi lakonan sebagai Evelyn Wang dalam filem fenomena, Everything Everywhere All at Once. – KOSMO! ONLINE


Kerja penyelenggaraan lebuh raya ditangguh sehingga 7 Mei
Oleh AZMI NORDIN

18 April 2023, 4:35 pm
GOMBAK – Segala kerja penyelenggaraan jalan raya di seluruh negara ditangguhkan bagi memudahkan perjalanan orang ramai pulang ke kampung halaman masing-masing berkuat kuasa hari ini.
Menteri Kerja Raya, Datuk Seri Alexander Nanta Linggi berkata, tindakannya itu telah mendapat persetujuan konsesi lebuh raya selama 20 hari bermula hari ini sehingga 7 Mei hadapan.
Bagaimanapun menurut beliau, kerja-kerja penyelenggaraan yang dijalankan sebelum ini bertujuan untuk pastikan jalan dalam keadaan selamat dan terbaik buat penggunanya.
“Atas aduan yang diterima, kita bertindak menangguhkan kerja (penyelenggaraan) itu supaya tak ganggu pengguna semasa pulang menyambut perayaan.
“Saya diberi jaminan pihak Plus Malaysia Berhad (Plus) akan lakukan yang terbaik seperti yang dikehendaki oleh KKR supaya menjamin keselesaan pengguna.
“Saluran aduan kecemasan, segala kemudahan lorong-lorong kontra disediakan membantu melicinkan aliran trafik agar sentiasa lancar sepanjang tempoh perayaan,” katanya dalam sidang akhbar di Plaza Tol Gombak, di sini, hari ini.

Dalam pada itu, beliau turut memaklumkan sebanyak 33 lebuh raya di seluruh negara akan terlibat dalam pelaksanaan pembayaran tol percuma selama empat hari selaras dengan apa yang diumumkan Perdana Menteri, Datuk Seri Anwar Ibrahim, sebentar tadi.
Jelas Alexander, pelaksanaan tol percuma itu bermula pada hari Rabu, Khamis dan Jumaat ini manakala satu lagi tol percuma Isnin minggu hadapan.
“Tol percuma ini boleh dinikmati kesemua pengguna jalan raya bermula pukul 12.01 pagi sehingga 11.59 malam.
“Selama ini, tempoh paling panjang tol percuma diberikan hanya sebanyak dua hari ,namun pemberian tol percuma empat hari daripada kerajaan madani merupakan pertama kali diterima rakyat,” katanya.
Terdahulu, aliran trafik di Lebuhraya Kuala Lumpur-Karak (KLK) dilaporkan sesak berikutan kerja-kerja penyelenggaraan jalan pagi ini.
Menerusi kenyataan di laman Facebook Lebuhraya Pantai Timur (LPT) memaklumkan, kesesakan itu berlaku di Kilometer (Km) 11.6 dari Km 20.2 sehingga Km 31.8.
“Pantai Timur 1 (LPT 1) trafik lancar sepanjang lebuh raya di kedua-dua hala,” kata kenyataan itu di sini hari ini. – KOSMO! ONLINE.


Mentua setuju tuntutan saya – Puteri Sarah
Oleh NUR AL-FAIRUZA SYARFA NOR SAIDI

18 April 2023, 4:25 pm
KUALA LUMPUR – Pelakon Puteri Sarah mendedahkan tuntutan nafkah anak dan mutaah dalam terma perceraiannya bersama Syamsul Yusof tidaklah mencecah sehingga angka RM1 juta.
Menurut pelakon itu, jumlah tuntutan yang dilampirkan dalam terma perjanjian perceraian turut dibincangkan bersama kedua-dua mentuanya, Datuk Yusof Haslam dan Datin Patimah Ismail.
“Masalahnya amaun dalam tuntutan pun saya bincangkan dulu dengan Datuk dan Datin (Yusof dan Patimah).
“Mereka sendiri pun cakap jumlah tersebut sedikit selain tiada masalah jika saya meletakkan jumlah tersebut.
“Tetapi saya hanya minta kadar yang munasabah serta meminta dibayar secara ansuran berdasarkan tahunan,” kata pemilik nama lengkap Puteri Sarah Liyana Megat Kamaruddin itu.
Sepatutnya, hari ini Syamsul melafazkan talak terhadap Puteri Sarah, namun perkara tersebut tidak dilaksanakan berikutan tiada persetujuan mengenai beberapa terma.

Terdahulu, Puteri Sarah memfailkan permohonan cerai di Mahkamah Syariah Kuala Lumpur mengikut Seksyen 47 Akta Undang-Undang Keluarga Islam (Wilayah-Wilayah Persekutuan) 1984 pada 16 Januari lalu.
Dia nekad memfailkan tuntutan cerai selepas krisis rumah tangga mereka sejak empat tahun lalu tidak menemui jalan terbaik, selain enggan bermadu selepas Syamsul mengesahkan sudah menikahi Ira Kazar sebagai isteri kedua di Thailand pada awal tahun ini.
Pada 21 Mac lalu, Syamsul pula memfailkan tuntutan nusyuz terhadap Puteri Sarah dengan alasan isteri pertamanya itu masih menghubungi bekas kekasihnya yang berstatus suami orang.
Alasan lain dikemukakan Syamsul termasuk meninggalkan rumah kelamin sejak Oktober 2020, enggan mematuhi notis nusyuz dan memfitnahnya memukul serta tidak memberi nafkah.
Syamsul dan Puteri Sarah berkahwin pada 8 Mac 2014 dan dikurniakan dua cahaya mata Syaikhul Islam, 6, serta Sumayyah, 4. – KOSMO! ONLINE


Pemandu kereta penyebab kemalangan di Lebuh Raya Persekutuan dicari
Oleh MUHAMMAD NAJIEB AHMAD FUAD

18 April 2023, 3:54 pm
PETALING JAYA – Polis sedang mengesan pemandu yang memandu kenderaan secara melulu hingga menyebabkan kemalangan di Kilometer 19 Lebuh Raya Persekutuan.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kejadian tersebut dikesan pihaknya selepas sebuah video berhubung kejadian berkenaan tular di media sosial, hari ini.
“Siasatan awal mendapati pemandu kereta tersebut disyaki memandu laju sehingga hilang kawalan dan terbabas melanggar pembahagi jalan,” katanya dalam kenyataan di sini hari ini.
Katanya, kes berkenaan disiasat di bawah Seksyen 43 Akta Pengangkutan Jalan (APJ) 1987.
Mohamad Fakhrudin meminta orang ramai mempunyai maklumat berhubung kejadian tersebut menghubungi balai polis berdekatan atau berhubung terus dengan Pegawai Penyiasat Trafik Inspektor M. Sivan di talian 017-3290749 atau 03-9662222. – KOSMO! ONLINE


Peguam nafi Syamsul Yusof lengahkan lafaz cerai
Oleh HANISAH SELAMAT dan NUR AL-FAIRUZA SYARFA NOR SAIDI

18 April 2023, 4:00 pm
KUALA LUMPUR – Peguam kepada Syamsul Yusof, Azmi Mohd. Rais menafikan isu berbangkit seperti kegagalan Jawatankuasa Pendamai (JKP) sebagai alasan untuk anak guamnya melengahkan lafaz cerai terhadap pelakon Puteri Sarah Liyana.
Katanya, mereka membantah prosiding JKP tidak dijalankan dengan betul apabila kedua-dua pihak berjumpa pegawai jawatankuasa secara berasingan, sekali gus menunjukkan situasi tersebut sebagai kecacatan serius.
“Sepatutnya mereka bersemuka bagi mencari titik perdamaian tetapi Puteri Sarah pun jelas berkongsi dalam TikTok mengatakan keengganan berjumpa Syamsul dalam sesi JKP.
“Secara teorinya JKP adalah perbincangan untuk mereka, manakala pegawai JKP pula perlu memujuk supaya berdamai. Itu yang kami hujahkan tadi.
“Kami telah menyatakan bantahan berhubung perkara itu sebagaimana tercatat dalam ikrar Syamsul dalam draf terma penyelesaian yang sebelum ini dipersetujui mereka.
“Jadi kami telah membuat pembetulan selain mencadangkan beberapa terma tetapi tidak dipersetujui Puteri Sarah seperti keengganannya menarik balik kes sivil membabitkan Ira Kazar,” katanya ketika ditemui Kosmo! Online.

Hari ini, Syamsul atau nama penuhnya Mohd. Syamsul Mohd. Yusof, 39, dan Puteri Sarah, 38, hadir ke Mahkamah Rendah Syariah Wilayah Persekutuan bagi prosiding lafaz talak namun perkara tersebut tidak dilaksanakan berikut tiada persetujuan mengenai beberapa terma.
Selain isu JKP, permintaan pengarah Mat Kilau: Kebangkitan Pahlawan itu supaya Puteri Sarah menarik balik saman sivil terhadap isteri keduanya, Ira Kazar dan ahli keluarga lain disifatkan Puteri Sarah sebagai melampau.
Berikutan tiada lafaz cerai daripada Syamsul, Hakim Syarie Akmaluddin Ilyas menetapkan prosiding diteruskan dengan laporan Jawatankuasa Pendamai (JKP) pada 25 April ini.
Dalam prosiding terdahulu, mahkamah sama menetapkan hari ini untuk Syamsul melafazkan cerai terhadap isteri pertamanya itu secara baik mengikut Seksyen 47 Akta Undang-Undang Keluarga Islam (Wilayah-Wilayah Persekutuan) 1984.
Bagaimanapun, terma-terma penyelesaian yang dipersetujui itu hanya dinyatakan pada tarikh tersebut termasuk hadanah, nafkah anak, mutaah, nusyuz dan harta sepencarian.
Pada 24 Mac lalu, selepas proses JKP berlangsung di Jabatan Agama Islam Wilayah Persekutuan (Jawi) tiada jalan penyelesaian dicapai kedua-dua pihak.
Azmi menegaskan, rundingan yang dijalankan secara berasingan tidak menepati syarat JKP, sedangkan sepatutnya Syamsul, Puteri Sarah dan wakil mereka perlu duduk semeja dengan Pengerusi JKP.
Sebelum itu, pada 7 Mac lalu, pasangan tersebut diperintahkan oleh mahkamah sama supaya melantik wakil JKP dalam kes permohonan perceraian mereka.
Hakim Syarie terbabit memerintahkan demikian selepas keengganan Syamsul untuk menceraikan ibu kepada dua cahaya matanya itu atas alasan masih sayang serta yakin ada sinar untuk rumah tangga mereka.
Dalam proses perceraian, JKP terdiri daripada anggota keluarga yang rapat dengan pasangan terbabit bertujuan memberi nasihat dan mencari jalan penyelesaian dalam kemelut rumah tangga.
Antara alasan dikemukakan Puteri Sarah selaku plaintif untuk bercerai pula tiada persefahaman dan telah berlaku shiqaq (perbalahan berpanjangan) serta tidak lagi dapat hidup bersama sebagai suami isteri menurut hukum syarak.
Untuk rekod Syamsul dan Puteri Sarah berkahwin pada 8 Mac 2014 dan hasil perkahwinan itu mereka dikurniakan dua cahaya mata Syaikhul Islam, 6, dan Sumayyah, 4. – KOSMO! ONLINE


JPJ Perak kutip RM6 juta bidaan nombor pendaftaran AMY
Oleh LIYANA RAMLI

18 April 2023, 3:49 pm
IPOH – Jabatan Pengangkutan Jalan (JPJ) Perak mengutip hasil bidaan lebih RM6 juta bagi siri nombor pendaftaran AMY selama empat hari bermula 9 April hingga 13 April lalu.
Pengarah JPJ Perak, Mohammad Yusoff Abustan berkata, AMY 1 menjadi nombor paling mahal dibida melalui pelaksanaan Sistem Bidaan Nombor Pendaftaran Kenderaan Dalam Talian (JPJeBid) itu dengan bidaan tertinggi bernilai RM400,000.
“AMY ini mengatasi siri nombor pendaftaran AMG. Bagi AMY ini, saya lihat trend macam orang mempunyai banyak duit kerana hampir semua nombor-nombor popular telah dibida.
“Ada 16 sahaja nombor popular yang berbaki,” katanya kepada pemberita Majlis Pelancaran Kempen Keselamatan Jalan Raya Aidilfitri Peringkat negeri di Mydin Meru di sini hari ini.
Menurutnya, bagi siri nombor pendaftaran AMY 1 sehingga AMY 9 harga bidaanya melebihi RM80,000.
“Saya bagi contoh, nombor satu hingga sembilan, melebihi RM80,000 dan jangan terkejut di antara nombor tersebut ada satu nombor bernilai RM400,000,” katanya.

Sebelum ini, nombor siri pendaftaran kenderaan di Perak, AKU 8055 yang boleh membawa maksud AKU BOSS dibida pada harga RM207,898.90. – KOSMO! ONLINE


Harga sayur turun, Melaka antara termurah
Oleh AMRAN MULUP

18 April 2023, 3:54 pm
MELAKA – Harga sayur-sayuran di Melaka tidak mengalami sebarang kenaikan, sekali gus menjadi antara yang termurah dalam pasaran berbanding negeri lain di Semenanjung.
Pengarah Kementerian Perdagangan Dalam Negeri dan Kos Sara Hidup (KPDN) negeri, Norena Jaafar berkata, harga sayur dikesan mengalami penurunan sebanyak 10 peratus sejak awal bulan ini.
Ujarnya, antara sayur terlibat adalah kubis, kacang panjang, timun, sawi, kangkung dan tomato.
“Kini harga sayur-sayuran Melaka adalah antara yang termurah di pasaran berbanding negeri lain.
“Harga sayur-sayuran menjadi lebih stabil susulan cuaca kemarau yang menyebabkan pengeluaran meningkat berbanding permintaan,” katanya kepada pemberita selepas pelancaran Skim Harga Maksimum Musim Perayaan (SHMMP) Hari Raya Aidilfitri di sebuah pasar raya di Bertam di sini, hari ini.
Majlis itu disempurnakan Pengerusi Jawatankuasa Pembangunan Usahawan, Koperasi dan Hal Ehwal Pengguna negeri, Alex Seah Shoo Chin.

Tambah Norena, pihaknya juga telah membuat lawatan dan berbincang dengan para pekebun di Cameron Highlands, Pahang bagi bersama-sama membantu menstabilkan semula harga sayur yang sebelum ini didakwa meningkat disebabkan faktor cuaca hujan. – KOSMO! ONLINE


Polis Sarawak rampas 8,785 kotak mercun, bunga api
Oleh CHERINE JON

18 April 2023, 3:10 pm
KUCHING – Sebanyak 8,785 kotak mercun dan bunga api dirampas menerusi serbuan yang dijalankan oleh Polis Diraja Malaysia (PDRM) Kontinjen Sarawak di tiga premis iaitu dua di Kuching dan satu di Padawan, semalam.
Pesuruhjaya Polis Sarawak, Datuk Mohd. Azman Ahmad Sapri berkata rampasan dibuat setelah ketiga-tiga premis itu didapati tidak memiliki sebarang lesen atau permit menyimpan dan menjual mercun serta bunga api yang sah.
Katanya rampasan pertama dilakukan di Daerah Kuching kira-kira pukul 3.30 petang, hasil serbuan ke atas sebuah premis di Satok.
“Dalam serbuan tersebut, pihak polis telah merampas sebanyak 5,706 kotak mercun dan bunga api pelbagai jenis yang diletakkan di bahagian belakang premis,” katanya pada sidang akhbar di Ibu Pejabat Polis Kontinjen (IPK) Sarawak di sini, hari ini.
Katanya seorang wanita berumur 37 tahun turut ditahan dalam serbuan itu.
Mohd. Azman berkata, tangkapan kedua juga dilakukan di Kuching kira-kira pukul 4 petang, menerusi serbuan yang dijalankan oleh pasukan Jabatan Siasatan Jenayah (JSJ) Ibu Pejabat Polis Daerah (IPD) Kuching di sebuah premis di Jalan Rubber.

Katanya, sebanyak 3,033 kotak mercun dan bunga api pelbagai jenis dirampas dalam serbuan itu dan turut menahan dua lelaki berumur 47 dan 61 tahun.
Di Padawan pula, beliau berkata rampasan dilakukan oleh Batalion 11 Pasukan Gerakan Am (PGA) Batu Kawa yang menjalankan serbuan di sebuah premis di Batu 5, Jalan Penrissen kira-kira pukul 11.30 pagi.
“Hasil pemeriksaan ke atas sebuah lori menjumpai sebanyak 46 kotak mercun dan bunga api pelbagai jenis di bahagian belakang lori berkenaan,” katanya.
Katanya seorang lelaki berusia 49 tahun turut ditahan kerana gagal mengemukakan sebarang dokumen dan permit penyimpanan serta pemilikan yang sah ke atas semua mercun dan bunga api itu. – KOSMO! ONLINE


Lokasi perkelahan di Kelantan dipantau sepanjang Aidilfitri
Oleh ROSALWANI CHE SOH

18 April 2023, 3:44 pm
KOTA BHARU – Jabatan Bomba dan Penyelamat Malaysia (JBPM) Kelantan mempertingkatkan kawalan selain sentiasa menjalankan pemantauan di lokasi kemalangan dan perkelahan di negeri ini sepanjang Aidilfitri.
Pengarahnya, Zainal Madasin berkata, pihaknya turut menugaskan pegawai dan anggota di kawasan balai-balai berdekatan lokasi berisiko kemalangan termasuk di Gua Musang, Kuala Krai, Pasir Puteh dan Jeli melakukan pemantauan berkala.
Katanya, pegawai dan anggota JBPM ditugaskan ke lokasi berkenaan menggunakan kenderaan seperti unit bermotosikal bagi memudahkan pihaknya masuk ke kawasan jalan yang sesak.
“Oleh itu, semua perantau perlu sentiasa berhati-hati ketika memandu untuk pulang ke kampung dan tidak mementingkan diri bagi mengelakkan kejadian tidak diingini berlaku.
“Kita turut memantau lokasi perkelahan seperti pantai dan sungai yang sering menjadi kawasan percutian bersama keluarga pada musim cuti agar tidak berlaku kemalangan di kawasan terbabit,” katanya kepada pemberita pada Program Pelancaran Menghapus Bahaya Kebakaran dan Ops Aidilfitri JBPM Kelantan di Mydin Mall, Tunjong di hari ini.
Dalam perkembangan lain, Zainal berkata, hampir 90 peratus cuti pegawai dan anggota bomba dibekukan bagi melancarkan operasi memadam kebakaran di kawasan tanah gambut di Kampung Beoh dan Beris Lalang, Bachok.

Menurutnya, JBPM Kelantan masih menjalankan operasi pemadaman sejak tiga minggu lalu, melibatkan tiga balai utama iaitu Balai Bomba dan Penyelamat Tok Bali, Bachok dan Pasir Puteh. – KOSMO! ONLINE


Kandang lembu jadi stesen jual minyak subsidi
Oleh SYED AZLAN SAYED HIZAR

18 April 2023, 3:38 pm
PADANG BESAR – Sebuah kandang lembu bagaikan bertukar menjadi stesen minyak mini apabila disyaki menjual bahan bakar bersubsidi kepada kenderaan bernombor pendaftaran Thailand.
Kegiatan itu terbongkar selepas sepasukan penguat kuasa Pejabat Kementerian Perdagangan Dalam Negeri dan Kos Sara Hidup (KPDN) menyerbu premis itu menerusi Ops Tiris, semalam.
Pengarah KPDN negeri, Norazah Jaapar berkata, serbuan dilakukan kira-kira pukul 9.30 pagi itu selepas hasil risikan sejak beberapa minggu lalu oleh pasukan penguat kuasa tersebut.
“Ketika serbuan dilakukan, seorang lelaki warga tempatan berusia awal 30-an berada di stor berkenaan dan dia mengaku bekerja sebagai penjaga stor.
“Pemeriksaan lanjut mendapati terdapat sejumlah kira-kira 1,200 liter diesel di dalam lima tong drum dan satu unit tangki IBC,” katanya ketika ditemui di sini hari ini.
Kata beliau, diesel dan beberapa peralatan lain termasuk dua unit pam bermotor, empat hos penyedut minyak dan satu unit bil elektrik disita dengan nilai rampasan berjumlah RM3,780.

“Modus operandi bagi kes ini adalah suspek akan menggunakan kenderaan nombor pendaftaran Malaysia untuk membeli minyak di stesen-stesen di negeri ini dan membawanya untuk disimpan di sebuah stor di kandang lembu ini.
“Suspek dipercayai akan menjual bahan bakar bersubsidi ini kepada kenderaan bernombor pendaftaran asing yang datang mengisi diesel di lokasi serbuan,” jelasnya.  – KOSMO! ONLINE


Wanita tular joli wang beli iPhone, curi kad debit ibu saudara didakwa
Oleh NORLIZAH ABAS

18 April 2023, 3:20 pm
KUALA LUMPUR – Seorang wanita yang tular kerana didakwa mencuri kad debit ibu saudara tirinya dan menyalahguna wang tunai RM8,200 untuk membeli telefon bimbit iPhone 14 Pro, dihadapkan ke Mahkamah Majistret di sini hari ini.
Nur Humaira Shanuk Haziki, 21, mengaku tidak bersalah terhadap pertuduhan utama dan pertuduhan pilihan yang dibacakan di hadapan Majistret Nadia Othman.
Pertuduhan utama, tertuduh didakwa mencuri kad debit kepunyaan Nor Farah Hanim Mohd. Alias serta melakukan capaian tanpa kuasa dengan mengeluarkan wang tunai RM8,200 tanpa pengetahuan ibu saudara tirinya.
Pertuduhan pilihan, Nur Humaira turut didakwa menyalahguna harta iaitu wang tunai dengan jumlah yang sama yang dikeluarkan daripada akaun RHB tanpa pengetahuan wanita itu.
Tertuduh didakwa melakukan kedua-dua kesalahan di antara 23 Mac dan 24 Mac lalu di sebuah unit pangsapuri di Chow Kit di sini.
Bagi pertuduhan utama, dia didakwa mengikut Seksyen 4(1)(a) Akta Jenayah Komputer 1997 dan boleh dihukum dengan denda maksimum RM150,000 atau penjara 10 tahun atau kedua-duanya jika sabit kesalahan.

Pertuduhan pilihan pula, Nur Humaira didakwa mengikut Seksyen 403 Kanun Keseksaan yang memperuntukkan hukuman penjara maksimum lima tahun dan denda dan sebatan.
Nadia membenarkan tertuduh diikat jamin RM4,000 dengan dua penjamin serta memerintahkan wanita itu melapor diri ke balai polis berhampiran sebulan sekali.
Mahkamah turut menetapkan kes itu disebut pada 18 Mei ini untuk serahan dokumen serta lantikan peguam.
Terdahulu, pegawai pendakwa Asisten Supritendan, Nom Phot Prackdit tidak menawarkan sebarang jaminan terhadap Nur Humaira.
Tertuduh bagaimanapun memohon jaminan dibenarkan dengan jumlah paling rendah sambil menyatakan dia akan dijamin oleh ahli keluarga.
Nadia: Kesalahan ini serius. Apa alasan kamu untuk mengurangkan jaminan? Kamu ada duit untuk membayar jamin? Umur kamu berapa dan kerja apa?
Nur Humaira: Saya berumur 21 tahun dan tidak buat apa-apa.
Nadia kemudian meminta kepastian sama ada tertuduh boleh mencari dua penjamin untuk memastikan kehadirannya ke mahkamah kelak. – KOSMO! ONLINE


Op Lancar bermula hari ini fokus laluan sesak – Anwar
Oleh MUHAMMAD NAJIEB AHMAD FUAD

18 April 2023, 3:08 pm
PETALING JAYA – Dalam memastikan kelancaran perjalanan pengguna jalan raya sempena Aidilfitri ini, Polis Diraja Malaysia (PDRM) akan melaksanakan Op Lancar pada 18 dan 19 April memberi fokus kepada laluan dijangka mengalami kesesakan.
Perdana Menteri, Datuk Seri Anwar Ibrahim berkata, PDRM turut mengadakan Op Selamat 20 yang akan dilaksanakan selama tujuh hari bermula Khamis ini dengan tema ‘Rumah Selamat, Selamat Sampai ke Destinasi’.
“Bagi tujuan ini, PDRM juga akan bekerjasama dengan agensi-agensi lain termasuk Jabatan Sukarelawan (RELA) dan Angkatan Pertahanan Awam (APM) untuk memastikan laluan-laluan ‘hotspots’ seperti susur masuk dan keluar di plaza tol tidak mengalami kesesakan lalu lintas,” katanya ketika sidang akhbar khas di Putrajaya hari ini.
Selain itu beliau turut mengumumkan, Kadar Khas Bayaran Saman bermula 21 April sehingga 21 Mei depan bagi semua saman kesalahan trafik PDRM bagi tahun 2022 dan sebelumnya.
“Setiap saman boleh dilunaskan dengan kadar harga RM50 dan kadar khas ini tidak terpakai bagi saman trafik yang dikeluarkan pada tahun 2023.
“Walaupun begitu, PDRM komited untuk terus memastikan keselamatan jalan raya pada tahap yang optimum terutamanya pada musim perayaan,” ujarnya.

Dalam  masa sama, bagi memberi kecerian kepada banduan penjara menjelang Aidilfitri ini, Anwar turut mengumumkan pelepasan Orang Bebas Berlesen (OBB) di bawah Program Pelepasan Banduan Secara Berlesen.
“Pelepasan ini dilaksanakan di seluruh institusi Penjara Malaysia melibatkan pelepasan lebih 1,000 penghuni sepanjang bulan Ramadan dan Syawal,” jelasnya. – KOSMO! ONLINE


[VIDEO] Michelle Yeoh akui sunyi di negara orang
Oleh MOHD. HAIKAL ISA

18 April 2023, 3:38 pm
KUALA LUMPUR – Lebih 24 jam pulang dan berada di tanah air, pelakon kebanggaan Malaysia, Tan Sri Michelle Yeoh mendedahkan sudah menikmati juadah ikonik negara, nasi lemak.
Michelle atau nama sebenarnya, Michelle Yeoh Choo Kheng ketika ditemui media tempatan di Hotel Pavilion sebentar tadi berkata, dia juga sudah menikmati juadah dirindui lain seperti ayam ‘nga choy kai’.
“Saya dah makan laksa kari, nasi lemak dan nga choy kai. Hor fun juga saya dah nikmati di sini.
“Sebab itu, sekarang saya dah gemuk sedikit,” katanya berseloroh.
Ditanya tentang perasaan dapat pulang ke Malaysia bersama trofi Oscar, Michelle, 61, memaklumkan bahawa emosinya sukar digambar dengan kata-kata.
Sungguhpun begitu, anak kelahiran Ipoh, Perak itu berkata, kejayaan yang diraihnya di Hollywood tidak akan menjadi nyata tanpa sokongan tidak berbelah-bahagi orang Malaysia.

Beliau tidak menafikan mencari rezeki di negara luar membuatkan dirinya sunyi kebanyakan masa namun itu adalah antara perkara yang terpaksa dikorbankan demi menggapai kejayaan gemilang.
“Saya nak ucapkan terima kasih kepada kalian semua kerana sentiasa bersama saya sepanjang perjalanan ini.
“Saya dapat rasakan sokongan kalian semua. Satu perjalanan yang sukar sebenarnya. Kadang-kadang, saya rasa sunyi dan rasa bimbang sebab berada di negara orang.
“Tiada siapa antara kita yang pernah tercalon (dalam Oscar) sebelum ini dan tiada siapa pernah merasai perasaan berada di posisi itu.
“Saya sangat bersyukur. Saya dengar kalian semua berteriak memberi sokongan tempoh hari di sini. Bayangkan apa akan jadi, kalau saya tak menang hari itu,” katanya.
Terdahulu, Michelle menjadi rakyat Malaysia pertama yang berjaya menggondol trofi Oscar apabila dinobatkan sebagai Pelakon Wanita Terbaik Academy Awards ke-95, Mac lalu.
Minggu lalu, pemain karakter Evelyn Wong dalam filem Everything Everywhere All at Once itu pulang ke negeri kelahirannya, Ipoh, Perak dan mengotakan janjinya membawa pulang trofi Oscar ke Malaysia.
Michelle menerusi hantaran Instagram juga menunjukkan ibu tercinta, Datin Janet Yeoh sedang memegang trofi Oscar bersalut emas 24 karat dimenanginya.
Menerusi gambar lain, bintang mega berusia 61 tahun itu turut dilihat membawa trofi berprestij berkenaan ke kubur mendiang bapanya, Datuk Yeoh Kian Teik.
Sesi bertemu peminat Malaysia yang berlangsung hari ini dianjurkan oleh A Next Star Production dan Fast Track Events dengan kerjasama Pavilion Kuala Lumpur. – KOSMO! ONLINE


Video iklan raya SK Guar Nangka papar realiti masyarakat
Oleh SYED AZLAN SAYED HIZAR

18 April 2023, 3:32 pm
ARAU – Video iklan raya dihasilkan oleh Sekolah Kebangsaan (SK) Guar Nangka, Mata Ayer dekat sini berjaya memberi kesan kepada penonton di media sosial.
Video pendek berdurasi enam minit 39 saat berjudul Raya Bersama 2023 terbitan SK Guar Nangka itu dilihat mula tular dengan mencatatkan 27,000 tontonan di laman YouTube milik Halmey Hamdah walaupun hanya dimuat naik pada Ahad lalu.
Menerusi akaun HalmeyHamdah 2nd di platform TikTok pula, video sama yang dimuat naik pada hari sama mendapat lebih 16,800 tanda suka dengan lebih 2,400 perkongsian daripada netizen sehingga pukul 12 tengah hari tadi.
Rata-rata pengguna laman sosial di kedua platform itu menyatakan video pendek itu cukup terkesan dengan mesej yang disampaikan dan ia menggambarkan realiti kehidupan masyarakat khususnya di kawasan pedalaman.
Tidak kurang juga yang mengatakan sinematografi, suara dan muzik latar dalam filem pendek itu setanding dengan penghasilan video raya syarikat-syarikat korporat.
Pengarah iklan raya tersebut, Helmey Hamdah berkata, video iklan raya dihasilkan itu adalah berdasarkan pengalamannya kira-kira 20 tahun sebagai guru kaunseling berdepan dengan pelbagai masalah murid, namun diolah semula dengan elemen dramatik

“Filem pendek ini menggambarkan bagaimana usaha guru-guru sekolah mengesan punca masalah seorang murid perempuan yang tinggal hanya bersama datuknya yang uzur di sebuah rumah daif.
“Murid itu terpaksa bekerja selepas waktu sekolah demi mencari rezeki dan perkara itu dikesan guru-guru yang membuat keputusan membantu dan meraikan Aidilfitri bersama-sama,” katanya di sini hari ini.
Jelasnya, pembikinan klip video itu dibantu oleh guru-guru, ibu bapa serta komuniti dan dia turut mendedahkan lokasi penggambaran yang mendamaikan itu adalah sekitar kawasan Chuping, Padang Melangit dan Kampung Behor Inai. – KOSMO! ONLINE


Permintaan Syamsul melampau – Puteri Sarah
Oleh HANISAH SELAMAT dan NUR AL-FAIRUZA SYARFA NOR SAIDI

18 April 2023, 3:29 pm
KUALA LUMPUR – Disangkakan tamat namun kemarau masih berpanjangan. Itu dapat disimpulkan mengenai kegagalan prosiding lafaz cerai pasangan selebriti Syamsul Yusof dan Puteri Sarah, hari ini.
Tampil menjelaskan punca utama yang menghalang proses perceraian yang pada asalnya telah dipersetujui, kata Sarah perkara tersebut berlaku akibat tuntutan mutaah dan pengurangan bayaran nafkah anak yang tidak dipersetujui.
Jelas Sarah, permintaan Syamsul mengurangkan bayaran nafkah anak-anak sebanyak 30 peratus dan mutaah sebanyak 80 peratus adalah melampau.
Lebih membuatkan pelakon drama Andai Itu Takdirnya naik berang, Syamsul juga meminta agar saman terhadap Ira Kazar dan keluarga ditarik balik.
“Hari ini dia mahu nafkah anak dikurangkan sebanyak 30 peratus manakala mutaah pula sebanyak 80 peratus serta meminta menarik balik saman terhadap keluarga Kazar, memang melampau.
“Sekarang saya hanya akan berjuang untuk hak anak-anak dan tuntutan saya minta tidak sampai jutaan ringgit,” katanya kepada Kosmo! Online di Mahkamah Rendah Syariah Wilayah Persekutuan di sini hari ini.

Pemilik nama lengkap Puteri Sarah Liyana Megat Kamaruddin itu juga bertegas untuk tidak menarik balik kes saman terhadap keluarga Kazar berhubung prosiding menghina mahkamah terhadap Ira Kazar, bapanya yang juga pelakon, Kazar Saisi serta kakaknya.
“Ada beberapa perkara saya tidak setuju apabila dia meminta tarik kes terhadap keluarga Kazar.
“Saya tidak akan tarik balik kes kerana untuk apa saya berjuang selama ini?
“Syarat dia untuk lepaskan saya adalah menarik balik kes keluarga Kazar yang sememangnya kami tidak akan buat,” ujarnya.
Sebelum ini, pada 16 Januari lalu, Puteri Sarah memfailkan permohonan cerai di Mahkamah Syariah Kuala Lumpur mengikut Seksyen 47 Akta Undang-Undang Keluarga Islam (Wilayah-Wilayah Persekutuan) 1984.
Ibu kepada dua anak itu dilaporkan nekad memfailkan tuntutan cerai selepas krisis rumah tangga sejak empat tahun lalu tidak menemui jalan terbaik, selain enggan bermadu selepas Syamsul membuat pengakuan bernikah dengan Ira Kazar sebagai isteri kedua, awal tahun ini.
Pada 10 April lalu, Syamsul bersetuju untuk bercerai secara baik hasil pertemuan dengan Puteri Sarah malam sebelum perbicaraan.
Syamsul dan Puteri Sarah mendirikan rumah tangga pada 8 Mac 2014 dan dikurniakan dua cahaya mata, Syaikhul Islam, 6, dan Sumayyah, 4 tahun.- KOSMO! ONLINE


UiTM Melaka bantu golongan asnaf rai Aidilfitri
Oleh MUHAMMAD SHAHIZAM TAZALI

19 April 2023, 8:47 pm
MELAKA – Universiti Teknologi Mara (UiTM) Melaka menerusi program Jom Bantu Asnaf 3.0 menyumbang sebanyak 35 set barangan asas kepada golongan asnaf bagi membantu persiapan Hari Raya Aidilfitri.
Ketua Projek Program Jom Bantu Asnaf, Nor Hamiza Mohd. Noor berkata, UiTM Melaka turut menyumbang 15 set makanan kepada penarik beca.
Katanya, program itu merupakan siri ketiga anjuran Fakulti Pengurusan dan Perniagaan UiTM Melaka dan telah berjaya mengutip sebanyak RM40,000 sejak program tersebut mula dilaksanakan tiga tahun lalu.
“Kami menyasarkan kutipan sehingga RM100,000 untuk program kali ini agar lebih ramai golongan asnaf dapat dibantu.
“Selain itu, sumbangan barangan makanan juga telah diserahkan kepada 60 asnaf fakir miskin kategori pelajar, warga emas, ibu tunggal dan individu yang mempunyai masalah kesihatan,” katanya dalam kenyataan di sini,hari ini.
Tambahnya, penganjuran kali ini turut dijayakan dengan kerjasama Kementerian Perdagangan Dalam Negeri dan Kos Sara Hidup (KPDN) Melaka dan Bahagian Promosi Pelancongan (BPP) negeri.

Dalam pada itu, Rektor UiTM Melaka, Prof. Madya Ts. Dr. Mohd. Rasdi Zaini berkata, program sedemikian menunjukkan UiTM Melaka sentiasa prihatin dan peka terhadap kesejahteraan masyarakat sekeliling.
Menurutnya, penglibatan UiTM itu membuktikan bahawa warga UiTM sentiasa menjadi warga yang dinamik, progresif dan responsif. – KOSMO! ONLINE


Lebih 30,000 penumpang banjiri TBS untuk balik kampung
Oleh NURUL IZZATI ZAINI

19 April 2023, 9:23 pm
KUALA LUMPUR – Lebih 30,000 penumpang membanjiri Terminal Bersepadu Selatan (TBS) sejak semalam untuk pulang ke destinasi masing-masing sempena cuti perayaan Aidilfitri.
Pemangku Ketua Polis Kuala Lumpur, Datuk Yahaya Othman berkata, berikutan kepadatan orang ramai untuk pulang kampung, lebih 1,000 bas beroperasi dalam masa sehari ke semua destinasi di seluruh negara.
Menurut beliau, Ops Selamat dan Ops Lancar yang bermula pagi tadi berjalan baik dengan mengekalkan hanya 10 peratus anggota PDRM yang bercuti.
“Kira-kira 90 peratus anggota lagi akan jalankan tugas masing-masing supaya lebih sejuta penumpang yang dijangka berada atas jalan raya dalam keadaan selamat dan terkawal.
“Saya juga nasihatkan kepada semua pemandu bas yang akan membuat perjalananan jauh agar sentiasa berhati-hati dan pastikan mereka dalam keadaan sihat.
“Mereka (pemandu) bertanggungjawab untuk membawa penumpang ke destinasi masing-masing. Bas perlu dipastikan dalam keadaan baik untuk bertahan dengan perjalanan yang jauh,” katanya dalam sidang akhbar Program High Profile Policing (HPP) di TBS, di sini, hari ini.

Dalam pada itu, beliau turut menasihati orang ramai agar memastikan rumah dalam keadaan selamat sebelum ditinggalkan.
Ujarnya, pihaknya mengalu-alukan orang awam untuk memaklumkan kepada polis tentang pergerakan mereka pulang ke kampung.
“Jika ada maklumat, mudah untuk polis hubungi jika ada sesuatu berlaku kepada rumah mereka. Beritahu juga pada rakan dan jiran terdekat agar pihak polis dapat bertindak pantas,” katanya. – KOSMO! ONLINE


Liga Super: TFC berminat ‘pancing’ khidmat Safawi
Oleh MUHAMAD ARDIE PUTRA SUHAIMI

19 April 2023, 11:34 pm
PASUKAN Terengganu FC (TFC) bersedia untuk berbincang untuk mendapatkan khidmat pemain sensasi Harimau Malaya, Safawi Rasid yang ketika ini berkelana ke Liga Thailand dengan bersama kelab Ratchaburi FC.
Sebagai rekod, Safawi menyertai pasukan Ratchaburi FC sejak Januari lepas secara pinjaman daripada pasukan Johor Darul Ta’zim (JDT) bagi mendapatkan minit permainan kompetitif.
Pengendali skuad Sang Penyu, Tomislav Steinbruckner mengakui pasukan berminat untuk mendapatkan pemain yang memiliki kredibiliti seperti Safawi kerana boleh membantu jentera serangan pasukan musim ini.
“Sudah tentu saya berminat terhadap beberapa pemain seperti yang sudah kita bincangkan dan pemain yang ada kualiti seperti Safawi.
“Dia pernah bersama dalam pasukan bimbingan saya (T-Team) pada 2015 dan dia kini antara pemain yang berpengalaman. Kita ada pemain sayap tetapi mereka tidak berada pada tahap yang sama dengan Safawi,” katanya.
Steinbruckner ditemui selepas menyaksikan anak-anak buahnya tewas 1-5 kepada Selangor FC pada aksi Liga Super di Stadium MB Petaling Jaya kelmarin.

Mengulas mengenai kekalahan tersebut, pengendali import dari Croatia itu mengakui kesilapan individu telah menghukum pasukan dalam usaha mengutip mata berharga.
“Saya lihat pemain seperti sudah menyambut Hari Raya lebih awal kerana mereka tiada di atas padang. Malah, beberapa kesilapan mudah yang dilakukan telah dihukum oleh jentera serangan Selangor.
“Saya harap mereka dapat belajar daripada kesilapan ini dan gunakan masa rehat yang ada untuk bangkit berada di landasan kemenangan pada perlawanan seterusnya nanti,” katanya. – KOSMO! ONLINE


Bantuan Aidilfitri diperluaskan kepada tiga sukarelawan lain
Oleh MOHD YUNUS YAKKUB

19 April 2023, 9:16 pm
SHAH ALAM – Bantuan Khas Kewangan Aidilfitri (BKKA) diperluaskan kepada tiga sukarelawan lain iaitu Rejimen Askar Wataniah, Pasukan Simpanan Angkatan Tentera (PSAT) dan Pasukan Sukarelawan Maritim Malaysia (PSMM).
Perdana Menteri, Datuk Seri Anwar Ibrahim berkata, kelulusan tambahan itu susulan permohonan daripada badan-badan sukarelawan itu.
“Tadi pagi, ada menyatakan sampai hati Datuk Seri lupa. Wataniah tidak dapat, sukarelawan Maritim dan Angkatan Tentera juga tak dapat.
“Saya pun terus lepas mesyuarat jemaah menteri pergi ke pejabat Kementerian Kewangan terus luluskan. Petang ini, saya umumkan lulus tambahan sukarelawan Wataniah, Angkatan Tentera dan Maritim,” katanya selepas ‘walkabout’ ramah mesra bersama peniaga di Bazar Ramadan PKNS di sini hari ini.
Anwar beramah mesra bersama pengunjung di Bazar Ramadan PKNS, Shah Alam hari ini.
Pada 28 Mac lalu, kerajaan mengumumkan pemberian BKKA kepada lebih 200,000 anggota Jabatan Sukarelawan Malaysia (RELA), Sukarelawan Angkatan Pertahanan Awam (APM), sukarelawan polis dan bomba dengab menyaksikan setiap anggota akan mendapat bantuan tunai RM300. – KOSMO! ONLINE


Penganggur maut, motosikal rempuh kereta masuk simpang
Oleh ROHANA MOHD. NAWI

19 April 2023, 9:03 pm
MACHANG – Seorang penganggur maut selepas motosikal yang ditunggangnya merempuh sebuah kereta yang sedang membelok masuk simpang di Kilometer 37, Jalan Kota Bharu-Kuala Krai dekat Taman Desa Bakti di sini hari ini.
Dalam kejadian kira-kira pukul 8.30 pagi itu, mangsa, Rostam Abd. Rasid, 49, maut di lokasi kejadian selepas cedera parah pada bahagian kepala.
Ketua Polis Daerah Machang, Superintendan Mohd. Adli Mat berkata, siasatan mendapati, mangsa menunggang motosikal jenis SYM BX110 dari arah Machang ke Kota Bharu.
Menurutnya, dalam masa sama, sebuah kereta jenis Perodua Myvi dipandu seorang juruteknik memberi isyarat ke kanan dengan berhenti di tengah jalan di laluan terbabit.
“Ketika kereta tersebut membelok ke kanan, mangsa dipercayai tiba-tiba merempuh bahagian sisi kiri belakang kereta terbabit.
“Keadaan itu menyebabkan mangsa tercampak di simpang jalan Taman Desa Bakti sebelum disahkan meninggal dunia di lokasi kejadian. Mayat mangsa dihantar ke Hospital Machang di sini untuk dibedah siasat,” katanya dalam satu kenyataan hari ini.

Mohd. Adli memberitahu, siasatan lanjut mendapati, nahas berlaku disebabkan kecuaian pemandu kereta yang gagal memastikan keadaan selamat sebelum memasuki simpang.
Katanya, pemandu kereta terbabit telah ditahan dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Treler terbalik, trafik sesak selepas Terowong Menora
Oleh KOSMO!

19 April 2023, 10:15 pm
PETALING JAYA – Trafik dilaporkan sesak sejauh enam kilometer akibat kemalangan sebuah treler dan lori tangki dalam kemalangan di KM257.3 Lebuh Raya Utara Selatan arah utara
Menurut laman sosial PLUS, kemalangan tersebut berlaku selepas Terowong Menora menuju ke Kuala Kangsar, Perak hari ini.
Kemalangan tersebut turut mengakibatkan lorong kiri terhalang dan pihak PLUS menasihatkan agar semua pengguna yang akan melalui kawasan tersebut merancang semula perjalanan masing-masing. -KOSMO! ONLINE


TBS meriah, ramai balik kampung saat akhir
Oleh NUR HUDA MUSA

19 April 2023, 11:19 pm
KUALA LUMPUR – Berbaki dua hari lagi umat Islam menyambut Aidilfitri, orang ramai semakin sibuk meninggalkan ibu kota untuk pulang ke kampung halaman masing-masing.
Orang ramai dipercayai mengambil peluang untuk pulang ke kampung awal berikutan cuti sekolah bagi menyambut perayaan Aidilfitri yang bermula hari ini.
Tinjauan Kosmo! di Terminal Bersepadu Selatan (TBS), Bandar Tasik Selatan di sini mendapati suasana di terminal tersebut masih sesak, namun terkawal dan urusan pembelian tiket juga berjalan lancar.
Seorang suri rumah, Nor Hasimah Abdullah, 47, berkata, dia mengambil peluang pulang ke kampung hari ini bersama dua orang anaknya berikutan anak-anak sudah dibenarkan untuk bercuti hari ini.
“Suami saya akan pulang ke kampung pada malam raya kerana perlu bekerja. Jadi, kami ambil keputusan untuk pulang terlebih dahulu ke kampung kami di Kuala Terengganu.
“Kami memang teruja mahu pulang ke kampung menaiki bas kerana suasana lebih meriah. Alhamdulillah kami dapat membeli tiket bas dua minggu lebih awal,” katanya kepada Kosmo! di sini hari ini.

Sementara itu, seorang graduan, Syazana, 20, berkata, dia terpaksa beraya di Johor pada tahun ini berikutan harga tiket untuk pulang ke Sabah agak mahal.
“Saya tak dapat nak beli tiket penerbangan lebih awal kerana risau bertindih dengan kuliah. Jadi, harga tiket ke Sabah agak mahal mencecah hingga RM1,000 jika dibeli saat akhir.
“Bagaimanapun, saya tetap bersyukur dapat beraya tahun ini dan tak sabar untuk pulang ke kampung,” katanya.
Dalam pada itu, pereka grafik, Mohd. Hisham Mohd. Ali, 31, berkata, dia memilih untuk balik ke kampung menaiki bas pada tahun ini kerana tidak mahu tersangkut di dalam kesesakan lalu lintas.
“Tahun lalu saya tersangkut dalam kesesakan lalu lintas lebih lapan jam menghala ke Pantai Timur. Jadi, tahun ini saya ambil keputusan balik ke kampung menaiki bas.
“Lebih-lebih lagi tahun ini orang ramai berebut balik kampung awal kerana bimbang raya mengejut seperti tahun lalu,” katanya.
Terdahulu, umat Islam di negara ini dijangka menyambut perayaan Aidilfitri pada Sabtu ini. – KOSMO! ONLINE


ICQS Bukit Berapit bakal dibina di lokasi dekat pintu sempadan
Oleh ASLIZA MUSA

19 April 2023, 11:27 pm
LENGGONG – Kerajaan bersetuju untuk membina Kompleks Imigresen, Kastam, Kuarantin dan Keselamatan (ICQS) Bukit Berapit, Pengkalan Hulu di lokasi baharu yang lebih hampir dengan pintu sempadan negara, Malaysia-Thailand.
Timbalan Menteri Dalam Negeri, Datuk Seri Shamsul Anuar Nasarah berkata, cadangan projek itu akan dimasukkan dalam permohonan bajet di bawah Rancangan Malaysia Ke-13 (RMK-13) pada tahun 2025.
Bagaimanapun katanya, kerja-kerja penyediaan dokumen akan dilaksanakan secepat mungkin bagi membolehkan kerja-kerja fizikal dilaksanakan setelah peruntukan diluluskan kerajaan.
“Memang telah dibangkitkan banyak kali dalam mesyuarat keselamatan daerah dan negeri berhubung kedudukan bangunan ICQS di Bukit Berapit yang agak jauh, lebih kurang 700 meter dari pintu sempadan antarabangsa.
“Kedudukan bangunan yang agak jauh ini boleh menyebabkan berlaku isu-isu pencerobohan sama ada kemasukan dari luar negara ke dalam negara atau dari dalam negara ke luar.
“Jadi, menteri (Datuk Seri Saifuddin Nasution Ismail) dalam Mesyuarat Jawatankuasa Pemantapan Kawalan Sempadan Negara pada 11 April lalu telah bersetuju untuk KDN (Kementerian Dalam Negeri) membuat keputusan bagi pembinaan baharu ICQS untuk dilaksanakan dalam RMK-13,” katanya.

Beliau berkata demikian ketika ditemui pada Majlis Penerapan Nilai-Nilai Murni dan Iftar KDN di Kolej Kemahiran Tinggi MARA Lenggong di sini hari ini yang turut dihadiri Timbalan Ketua Polis Negara (KPN), Tan Sri Razarudin Husain. – KOSMO! ONLINE


Liga Super: KDA FC tidak bersungguh untuk menang
Oleh MOHD. RAFIE AZIMI

19 April 2023, 11:44 pm
KETUA Jurulatih Kedah Darul Aman FC (KDA FC), Nafuzi Zain menyifatkan anak-anak buahnya gagal memberikan usaha mencukupi untuk memberi saingan ke atas Kuala Lumpur City FC (KL City) sehingga tewas di laman sendiri, semalam.
Menurut Nafuzi, anak-anak buahnya jelas memiliki kekurangan daripada segenap aspek untuk menyaingi KL City dalam perlawanan itu termasuk keyakinan, keberanian, kehendak dan nafsu untuk menang.
Malah katanya, KDA FC cukup bernasib baik untuk mendahului pasukan lawan pada separuh masa pertama perlawanan ketika KL City tampak menampilkan aksi lebih bagus berbanding mereka.
“Apa yang boleh saya katakan, pemain-pemain KDA FC sendiri tidak cukup memberikan usaha untuk menang dengan KL City.
“Kita semua tahu gaya permainan diterapkan Ketua Jurulatih mereka, Bojan Hodak dengan pasukan bimbingannya sentiasa menampilkan aksi bertahan serta serangan balas cukup ampuh dalam setiap perlawanan,” katanya pada sidang akhbar selepas perlawanan malam kelmarin.
Dalam perlawanan itu, Paul Josue terlebih dahulu membuka jaringan buat KL City pada minit ke-10 sebelum KDA FC membalas dengan dua gol pada minit ke-24 dan 29 menerusi Jonathan Balotelli serta pemain import tinggil lampai dari Serbia, Bojan Ciger.

KL City bagaimanapun bangkit pada babak kedua apabila mereka menjaringkan gol penyamaan seawal minit ke-48 menerusi pemain import dari Colombia, Romel Morales sebelum Herlison Caion De Souza memuktamadkan kemenangan buat pasukan warga kota dengan gol ketiga pada minit ke-75.
Kata Nafuzi, pemainnya tidak menampilkan usaha secukupnya untuk menyaingi pasukan lawan.
“Memang kita nak menang dan mencuba dari awal hingga perlawanan berakhir tetapi saya fikir kami tak cukup bagus untuk malam ini (malam tadi).
“Kami bernasib baik mendahului 2-1 dalam separuh masa pertama tetapi gol penyamaan yang terlalu pantas selepas babak kedua bersambung, memberikan tekanan.
“Gol ketiga KL City pula jelas disebabkan kesilapan individu dengan barisan pertahanan terlalu mudah melepaskan pemain lawan untuk melepaskan gol,” ujarnya.
Mengulas lanjut Nafuzi berkata, anak-anak buahnya gagal bertindak sebagai satu pasukan seperti dilakukan KL City sama ada ketika bertahan mahu pun melakukan serangan.
“Keserasian dan persefahaman antara satu sama lain itu kurang. Memang kami kecewa untuk kalah dengan cara begini.
“Kalau inilah prestasi yang dipamerkan, memang sukar untuk kami bersaing dengan pasukan-pasukan lain. Namun kita masih ada banyak perlawanan untuk dilalui dan bagi menghadapi semua itu, sesuatu harus dilakukan selepas ini,” katanya.
Beliau dalam pada itu turut menzahirkan harapan agar para pemainnya dapat membina keyakinan diri bagi menampilkan aksi lebih bertenaga selepas ini.
“Dalam bola sepak, para pemain mungkin boleh diajar daripada segi teknikal dan taktikal untuk menghadapi lawan tetapi keyakinan diri adalah sesuatu yang tak boleh dibeli.
“Segalanya ada dalam diri masing-masing kerana apa yang penting adalah keberanian untuk menghadapi lawan. Pemain yang bagus perlu mampu untuk beraksi di bawah tekanan dan di situlah kekurangan kita sebenarnya,” katanya. – KOSMO! ONLINE


Pemimpin, masyarakat perlu tekad ubah, bersihkan negara
Oleh MOHD YUNUS YAKKUB

19 April 2023, 8:57 pm
KLANG – Tekad utama di semua lapisan pemimpin dan masyarakat diperlukan dalam mengubah negara agar tidak lagi dikenali sebagai negara yang penuh permusuhan kaum, pergaduhan agama dan skandal rasuah.
Perdana Menteri, Datuk Seri Anwar Ibrahim berkata, negara tidak boleh kekal di tahap lama tanpa mengira apa slogan dibawa mereka atas dasar persatuan, Melayu mahu pun keadilan.
“Slogan apa pun tidak beri akan memberikan kesan dan makna sekiranya tiada keikhlasan dan tekad untuk mengamalkan ( bawa perubahan kebaikan).
“Mana mungkin dapat mengangkat Malaysia menjadi masyarakat Madani, kalau tidak sanggup bawa perubahan.
“Tidak mahu lagi Malaysia terkenal sebagai satu negara yang penuh dengan permusuhan kaum, penuh dengan kesempitan dan pergaduhan agama selain heboh dengan skandal rasuah,” katanya ketika berucap pada majlis berbuka puasa dan penyampaian sumbangan kepada pelajar tahfiz dan anak yatim di Masjid Ahmadi, Kampung Rantau Panjang hari ini.
Beliau menjelaskan, akan terus memfokuskan dengan tindakan tegas dan keras dimulakan daripada peringkat atas kerana sesuatu kerosakan sistem pertadbiran bermula daripada pimpinan atasan.

Justeru, Anwar menegaskan beliau tidak sanggup bertolak ansur dan tidak takut terhadap sebarang ugutan dengan bersedia menghadapi sebarang ujian.
“Saya bawa semangat roh Ramadan ini dengan mesti mempunyai kesungguhan membersihkan diri dan jiwa dan kalau kita pegang jawatan sistem negara ini.
“Kita amanahkan pimpinan dan pimpinan silih berganti. Berapa Perdana Menteri dalam beberapa tahun ini. Rasuah masih meluah juga, pakaian berubah ada yang pakai baju Melayu, serban, ketayap, kot dan batik tetapi perangai sama juga dengan ada kontrak banyak komisen,” ujarnya.
Dalam pada itu, Anwar turut mengingatkan umat Islam di negara ini mengambil peluang tempoh akhir Ramadan ini bagi membersihkan kerohanian diri masing-masing, serta menghayati pengajaran yang terdapat di dalam al-Quran. – KOSMO! ONLINE


Kompleks Petronas Sudan jadi markas RSF, 32 warga Malaysia selamat
Oleh AMREE AHMAD

19 April 2023, 8:26 pm
PUTRAJAYA – Pasukan separa tentera, Rapid Support Forces (RSF) sudah menjadikan Kompleks Petronas Sudan di ibu kota Khartoum yang ditawan sebagai markas induknya.
Menteri Luar, Datuk Seri Dr. Zambry Abd. Kadir berkata, bangunan berkenan telah diambil secara paksa dan dijadikan sebagai pejabat pasukan berkenaan.
“Berhubung situasi di kompleks itu yang diambil secara paksa oleh RSF pada petang Isnin lalu, seluruh bangunan tersebut telah dijadikan ibu pejabat pasukan berkenaan,” katanya pada sidang akhbar di sini tadi.
Negara di timur benua Afrika itu bergolak semula ekoran pertempuran meletus antara tentera kebangsaan Sudan dengan RSF pada Sabtu lalu yang sudah meragut 185 nyawa.
Mengulas lebih lanjut, Zambry berkata, aras bumbung kompleks berkenaan yang terletak di Nile Avenue itu turut diubah menjadi pos pemerhatian bagi memantau pergerakan tentera kerajaan.
Menyentuh keberadaan seramai 32 warga Malaysia di sana, Zambry menyatakan bahawa kesemua mereka selamat di tujuh lokaliti berbeza termasuk di luar Khartoum. – KOSMO! ONLINE


Deretan lima kedai runcit di Pasir Puteh terbakar
Oleh TOREK SULONG

19 April 2023, 6:04 pm
PASIR PUTEH – Lima buah kedai runcit hangus dalam kejadian kebakaran di Cabang Tiga, Gaal di sini hari ini.
Kejadian kira-kira pukul 11.53 pagi itu bagaimanapun tidak melibatkan sebarang kemalangan jiwa.
Ketua Balai Bomba dan Penyelamat Pasir Puteh, Penolong Penguasa Bomba Azhar Elmi Mustofar berkata, seramai 21 pegawai dan anggota bomba bergegas ke lokasi kejadian dengan mendapat bantuan Bomba Sukarelawan Jertih, Terengganu.
Menurutnya, kebakaran itu melibatkan deretan kedai runcit jenis separa kekal dengan tiga buah kedai terbakar 100 peratus manakala dua lagi premis hangus 10 peratus sahaja.
Anggota bomba sedang memadam kebakaran lima buah kedai runcit di Cabang Tiga, Gaal dekat Pasir Puteh hari ini. – Foto IHSAN BOMBA
“Tiada kemalangan jiwa dilaporkan kerana kejadian itu disedari pemilik premis sebelum mendapat pertolongan penduduk setempat.
“Kebakaran berjaya dikawal sepenuhnya kira-kira pukul 2.15 petang,” katanya ketika dihubungi hari ini.

Azhar berkata, punca kejadian dan taksiran kerugian masih dalam siasatan. – KOSMO! ONLINE


27 babi mati selepas lori terbabas
Oleh KOSMO!

19 April 2023, 6:00 pm
BANGKOK – Tindakan seorang pemandu di Thailand yang terlelap ketika memandu sebuah lori membawa babi menyebabkan kenderaan itu terbabas lalu membunuh 27 ekor haiwan tersebut, lapor laman berita Thaiger semalam.
Pegawai di Balai Polis Nang Buat dimaklumkan bahawa sebuah lori membawa babi terbabas ke dalam terusan di Jalan Raya Chainat – Suphan Buri di mukim Khao Phra, daerah Derm Bang Nang Buat. Anggota pihak berkuasa dan penyelamat kemudian bergegas ke tempat kejadian.
Setibanya di tempat kejadian di hadapan Pertubuhan Pentadbiran Daerah Khao Phra, polis menemui sebuah lori 10 roda terbabas ke dalam terusan. Lori itu membawa lebih 100 ekor babi dan kebanyakannya mati, lapor laman berita KhaoSod.
Petugas penyelamat dan penduduk tempatan bekerjasama selama hampir satu jam bagi mengangkat semua haiwan yang masih hidup untuk keluar dari trak yang terbalik itu.
Pemandu lori berusia 44 tahun itu, Thanapon Premthong berkata, ketika melalui jalan selekoh, dia mula terlelap dan hilang kawalan ke atas lorinya. Sejurus tersedar, Thanapon berasa terkejut sebelum bangun dan cuba mengawal kenderaannya itu tetapi ia terbabas ke sebuah terusan.
Pemandu itu berkata, sebanyak 27 ekor babi maut dalam kemalangan itu tetapi dia, anak lelaki dan saudara perempuannya tidak mengalami kecederaan. – Agensi


APAD luluskan 256 bas tambahan sempena Aidilfitri
Oleh NUR HUDA MUSA

19 April 2023, 7:11 pm
KUALA LUMPUR – Agensi Pengangkutan Awam Darat (APAD) meluluskan sebanyak 256 bas tambahan melalui permohonan Lesen Perubahan Sementara (LPS) Perayaan bagi menampung permintaan tiket untuk balik kampung sempena Hari Raya Aidilfitri tahun ini.
Menteri Pengangkutan, Anthony Loke Siew Fook berkata, jumlah tersebut meningkat berbanding tahun 2022 di mana sebanyak 98 bas tambahan telah diluluskan oleh APAD.
“Ini menunjukkan terdapat peningkatan permintaan dari pengguna sekali gus mencerminkan tanda-tanda pemulihan ekonomi negara khususnya dalam sektor pengangkutan awam selepas negara beralih kepada fasa peralihan endemik pada 1 April 2022.
“Kementerian melalui APAD kekal dengan faktor keselamatan menjadi dasar keutamaan Kementerian Pengangkutan,” katanya ketika sidang akhbar selepas melakukan lawatan kerja di Terminal Bandar Selatan (TBS) di sini hari ini.
Anthony berkata, ini terbukti melalui komitmen dalam memastikan bas-bas tambahan yang diluluskan akan disaring bagi mematuhi semua kriteria-kriteria permohonan seperti yang telah diluluskan pemeriksaan keselamatan kenderaan PUSPAKOM, pemasangan GPS dan perlu sentiasa berfungsi bagi memantau pergerakan serta merekod kelajuan kenderaan.
“Permohonan bagi Lesen Perubahan Sementara (LPS) telah dibuka kepada pengendali bermula 27 Mac sehingga 14 April 2023.

“Tempoh sah laku LPS berkenaan bermula dari 20 April sehingga 30 April 2023,” jelasnya. – KOSMO! ONLINE


‘Hulk Hogan’ cuba cakap Melayu
Oleh KOSMO!

19 April 2023, 6:25 pm
PETALING JAYA – Seorang lelaki mirip lagenda sukan gusti antarabangsa, Hulk Hogan tular menerusi video di media sosial sekali gus menarik perhatian orang ramai.
Lebih menarik perhatian apabila lelaki tersebut dilaporkan boleh bercakap bahasa Melayu.
Menerusi video yang dikongsi persohor media sosial terkemuka berkelahiran Arab, Habib Yasalam, lelaki yang mirip pemain gusti profesional era 1980-an itu memperlihatkan cuba untuk bercakap Melayu.
Tambah menarik, menerusi video tersebut juga, ‘kembar’ Hulk Hogan cuba untuk bercakap loghat Kelantan dengan mencuba beberapa perkataan dari negeri Pantai Timur itu.
“Saya suka Malaysia, kemah bos (terbaik bos), set kita jangan pecoh (kita jangan berpecah),” jelas individu mirip Hogan melalui video tersebut.
Difahamkan Habib turut menghadiahkan sepasang baju Melayu kepada lelaki itu dan dia menyukai pakaian terbabit. – KOSMO! ONLINE


Warga emas hilang ketika berbasikal ditemui mati lemas
Oleh MOHAMAD FAIZAL HASHIM

19 April 2023, 7:20 pm
KULAI – Tanda tanya kehilangan seorang warga emas lelaki yang hilang ketika berbasikal di laluan hutan Taman Gemilang, di sini kelmarin terjawab setelah mayatnya ditemui di sebuah tasik berhampiran hari ini.
Ketua Polis Daerah Kulai, Superitendan Tok Beng Yeow berkata, mayat Liew You Foo, 63, ditemui pada pukul 11.55 pagi dalam keadaan terapung di permukaan Tasik Biru, Bukit Gemilang.
“Mangsa kemungkinan terjatuh ke dalam tasik biru berkenaan hasil daripada penemuan sepasang kasut berwarna merah di permukaan tasik pada pukul 11.20 pagi.
“Mayat kemudian dibawa ke Hospital Temenggong Seri Maharaja Tun Ibrahim di sini untuk bedah siasat,” katanya dalam satu kenyataan hari ini.
Isnin lalu, anak mangsa membuat laporan polis memaklumkan bapanya yang keluar rumah tidak pulang selepas pukul 2 petang sebelum pihak polis dan bomba melancarkan operasi mencari dan menyelamat (SAR) mencari mangsa.
Dalam pada itu, Komander Operasi dari Balai Bomba dan Penyelamat (BBP) Kulai, Penolong Penguasa Bomba Fairuz Helmi Mohd. Ali berkata, pihak bomba bertindak mengeluarkan mangsa dengan menggunakan bot aluminium.

Katanya, seramai 19 anggota dari BBP Kulai dan BBP Skudai dibantu satu jentera, dua utiliti, satu kenderaan dan sebuah bot aluminium terlibat dalam SAR berkenaan. – KOSMO! ONLINE


Ogy, Tya Arifin angkat kisah mentua perangai ‘hantu’
Oleh KOSMO!

19 April 2023, 8:11 pm
VIDEO dimuat naik pelakon dan usahawan terkenal Tya Arifin yang memaparkan dirinya ditampar dan dipukul pelakon terkenal Fauziah Ahmad Daud atau Ogy mengundang pelbagai komen netizen.
Lakonan hebat Ogy sememangnya tidak perlu dipertikaikan lagi, begitu juga dengan Tya apabila berjaya memperlihatkan sisi berbeza dirinya dalam berkarya.
Video yang dimuat naik sejak 4 April itu sudah mencecah 17.3 juta tontonan dalam Instagram Tya yang memaparkan antara babak yang terdapat dalam drama pendek, Saksi Malam Syawal.
Tya berkata, satu penghargaan buat dirinya apabila dapat bergandingan dengan pelakon berkaliber seperti Ogy.
“Drama pendek Saksi Malam Syawal ini adalah karya terbaharu daripada Mutyara bersempena sambutan Syawal tahun ini. Apa yang lebih membanggakan saya dan pasukan apabila Kak Ogy sudi menerima tawaran untuk berlakon.  Satu penghargaan dan pengalaman yang cukup bermakna buat kami.
ANTARA babak menyentuh hati dalam drama pendek, Saksi Malam Syawal yang dijayakan pelakon berpengalaman Ogy dan bintang Indonesia, Tya Arifin.
“Dalam Saksi Malam Syawal ini kita nak memperlihatkan realiti hubungan menantu dan mentua dalam menyambut raya. Dipaparkan bagaimana mentua itu berperangai ‘hantu’ dengan memberi layanan yang teruk kepada menantunya.

“Disebabkan itu, ada banyak babak yang memaparkan ‘kekejaman’ mentua terhadap menantunya. Memang sedih dan meruntun jiwa. Selebihnya, anda kena saksikan drama ini di saluran Youtube The Tya’s Family,” katanya.
Sementara itu, Ogy berkata, semua aksi yang dipaparkan adalah lakonan semata-mata dengan menggunakan teknik betul.
“Aksi tampar dan pukul itu hanya lakonan. Ia adalah teknik lakonan. Bunyi tamparan pula adalah kesan bunyi. Saya masih waras dan tidak akan tampar betul,” katanya.
Menariknya juga, drama pendek tersebut menggabungkan lakonan hebat bintang dua negara.
Tya yang melakonkan watak menantu menggunakan bahasa Indonesia, sementara Ogy sebagai mentua berbahasa Melayu.
“Saya nak berterima kasih kepada Kak Ogy kerana banyak membantu saya dan pasukan sepanjang penggambaran dibuat. Kak Ogy bukan saja berlakon, tapi juga menjadi guru di lokasi.
“Bagi saya, situasi sebegini sangat jarang berlaku dalam mana-mana produksi. Sebab itu, untuk karya kali ini saya anggap ia sangat bermakna, memberikan banyak pengalaman serta ilmu,” katanya.
Tonton sampai akhir drama pendek ini kerana ada tawaran istimewa untuk anda berpeluang menang duit raya daripada Tya Arifin.
Layari YouTube Tya Arifin untuk sertai peraduan ‘giveaway’ duit raya https://youtu.be/2uup5dcA_Kg.


2 singa sarkas terlepas kandang ketika persembahan
Oleh KOSMO!

19 April 2023, 6:30 pm
BEIJING – Dua ekor singa sarkas di wilayah Henan, China melarikan diri dari kandang melalui pintu yang tidak berkunci ketika persembahan sedang berlangsung sehingga menyebabkan berlakunya keadaan panik dalam kalangan penonton, lapor laman berita Wion News semalam.
Bagaimanapun, tiada kemalangan jiwa atau kecederaan berlaku kerana penjaga haiwan berjaya memerangkap singa-singa tersebut untuk masuk semula ke dalam kandang.
Bercakap kepada laman berita Global Times, seorang saksi mendakwa bahawa pintu kandang haiwan itu tidak ditutup dengan selamat yang menyebabkan singa-singa tersebut dapat lolos darinya.
Salah seekor singa itu berlari keluar dari kandang dan kemudian dilihat berkeliaran di luar sarkas.
Ia menimbulkan rasa panik dalam kalangan penonton tempatan dan pelancong asing yang dilihat melarikan diri.
Menurut pihak berkuasa, operasi sarkas itu telah digantung dan siasatan sedang dijalankan. – Agensi


Lelaki cedera parah lindungi kekasih daripada disimbah asid
Oleh KOSMO!

19 April 2023, 8:00 pm
BANGKOK – Seorang lelaki di Thailand cedera parah selepas melindungi teman wanitanya daripada serangan asid yang dilakukan oleh bekas kekasih wanita tersebut, lapor laman berita Thaiger semalam.
Kejadian berlaku di rumah mangsa di daerah Si Maha Pho, wilayah tengah Prachin Buri pada tengah malam kelmarin.
Menurut teman wanita mangsa, Roongrat Towong, dia terdengar bunyi ketukan di pintu rumahnya pada tengah malam.
Dia dan teman lelakinya dikenali sebagai Saengpetch kemudian membuka pintu dan mendapati bekas kakasihnya, Thongkham Klomthong berada di luar.
Roongrat bertanya mengapa Thongkham datang ke rumahnya pada tengah malam tetapi dia berdiam diri. Secara tiba-tiba, suspek mengeluarkan secawan asid serta membuka penutupnya sebelum menyimbahnya ke arah Roongrat.
Saengpetch yang berdiri di sebelahnya segera melompat ke hadapan wanita itu untuk melindunginya daripada terkena asid. Ia mengakibatkan dia mengalami kecederaan parah di seluruh badan terutamanya pada bahagian mata.

Roongrat dalam masa sama turut cedera apabila muka dan bahagian badannya lain terkena cecair tersebut.
Thongkham melarikan diri dari tempat kejadian selepas serangan itu dan Roongrat bergegas ke tandas untuk membasuh tubuh yang terkena asid.
Saengpetch pula berlari keluar untuk meminta bantuan daripada jiran sebelum dia dirawat di sebuah hospital. – Agensi


Wanita Russia berbogel di pokok diusir keluar dari Bali
Oleh KOSMO!

19 April 2023, 7:00 pm
JAKARTA – Seorang pelancong Russia yang merakam gambar bogel dirinya di sisi sebatang pokok berusia 700 tahun di Pulau Bali telah diusir keluar dari Indonesia, kata seorang pegawai kelmarin.
Wanita berusia 40 tahun dikenali sebagai Luiza Kosykh itu meninggalkan Pulau Bali dalam penerbangan lewat Ahad lalu ke Moscow, kata pegawai agensi undang-undang dan hak asasi manusia Bali, I Nengah Sukadana kepada AFP. Ia hanya beberapa hari selepas dia ditahan oleh pegawai imigresen.
Kosykh ditahan pada 12 April lalu selepas gambar bogelnya di sisi pokok berusia 700 tahun itu tersebar sekali gus menimbulkan kemarahan penganut Hindu tempatan yang menganggap pokok tersebut sebagai tempat suci.
Dia mendakwa gambar bogel itu dirakam beberapa tahun lalu dan dia tidak tahu pokok itu dianggap suci.
Warga Russia itu yang mendakwa sebagai pelabur hartanah memasuki Pulau Bali pada Januari lalu dengan menggunakan visa tinggal sementara yang sah sehingga Disember tahun depan.
Pengusirannya dilakukan kurang daripada dua minggu selepas seorang lelaki Russia diusir keluar dari pulau itu kerana menyiarkan gambar dirinya yang berada dalam keadaan separuh bogel di atas sebuah gunung suci. – AFP


Dua bot pukat tunda ambil pekerja asing haram ditahan
Oleh SHAMSUL KAMAL AMARUDIN

19 April 2023, 5:59 pm
LUMUT – Agensi Penguatkuasaan Maritim Malaysia (APMM) Perak menahan dua bot pukat tunda selepas didapati menggaji warga asing secara haram, di perairan Sungai Tiram, Lekir, dekat sini pagi semalam.
Pengarah APMM Perak, Kapten Maritim Mohd Hambali Ya’akup berkata, kedua-dua bot itu ditahan pada kedudukan lebih kurang 5.3 batu nautika barat daya muara Sungai Tiram sekitar pukul 10 pagi.
“Tangkapan itu dilakukan oleh bot ronda yang sedang melaksanakan rondaan Op Pintas, Op Tiris, Op Khas Pagar Laut serta tinjauan udara oleh Timbalan Ketua Pengarah (Logistik) yang juga pemangku Ketua Pengarah APMM Malaysia,” katanya dalam satu kenyataan di sini hari ini.
Menurutnya, hasil pemeriksaan awal mendapati, bot pertama yang dikendalikan oleh tekong dan seorang kru warga tempatan serta dua warga Myanmar masing-masing berumur di antara 34 hingga 64 tahun disyaki melanggar syarat lesen kerana menggajikan pekerja asing tanpa kebenaran Ketua Pengarah Perikanan, serta tidak memiliki dokumen pengenalan diri yang sah.
Jelasnya, pemeriksaan terhadap bot kedua pula didapati ia dikendalikan oleh tekong dan dua kru warga Myanmar, masing-masing berumur 28 hingga 45 tahun disyaki melakukan kesalahan yang sama.
Tegas beliau, kesemua kru dan bot serta hasil rampasan ditahan untuk siasatan lanjut.

Beliau mengingatkan komuniti nelayan agar sentiasa mematuhi undang-undang yang telah ditetapkan kerana walaupun musim perayaan bakal menjelang, penguat kuasa tidak akan sesekali berkompromi terhadap mana-mana pihak yang cuba melakukan kesalahan di perairan negara.
Sebarang maklumat dan aduan mengenai penguatkuasaan dan insiden di laut, orang ramai boleh menghubungi Pusat Operasi Maritim Negeri Perak di talian 05-6838737 atau MERS 999 untuk maklum balas segera. – KOSMO! ONLINE